title: Dieter Lehnhoff

text: Lehnhoff on julkaissut tutkijana useita artikkeleita ja musiikkikirjoja. Hän johti Universidad del Valle de Guatemalan musiikin laitosta vuosina 1991–98.


title: Karl-Filip Eriksson

text: Karl-Filip Eriksson (s. 16. helmikuuta 1994 Närpiö) on suomalainen jalkapalloilija, pelipaikaltaan maalivahti. Hän edustaa Veikkausliigassa pelaavaa Vaasan Palloseuraa.


title: Karl-Filip Eriksson

text: Eriksson on Närpes Kraftin kasvatti, joka siirtyi VPS:aan kaudeksi 2012. Erikssonille tehtiin keväällä 2012 selkäleikkaus, eikä hän pelannut kauden aikana ollenkaan. Kaudella 2013 Eriksson pelasi pääosin lainalla Kraftissa, mutta teki myös ensiesiintymisensä Veikkausliigassa.


title: Teemu Honkaniemi

text: Honkaniemi pelasi Ykköstä FC Viikingeissä vuosina 2009–2013 yhteensä 56 ottelua, joissa hän teki kolme maalia. Kausina 2014 - 2015 Honkaniemi siirtyi VPS:aan , jossa hän teki ensiesiintymisensä Veikkausliigassa. Kaudeksi 2016 Honkaniemi teki sopimuksen FC KTP:n kanssa, jonka jälkeen hän teki paluun FC Viikinkeihin.


title: Teemu Honkaniemi

text: Veikkausliigan kausi 2014


title: Inika McPherson

text: Inika McPherson (s. 29. syyskuuta 1986) on yhdysvaltalainen korkeushyppääjä.


title: Inika McPherson

text: McPherson voitti maansa sisäratojen mestaruuden vuosina 2013 ja 2014 tuloksilla 189 ja 191 senttimetriä. Vuonna 2014 hän voitti ulkoratojen Yhdysvaltain-mestaruuden kahden metrin hypyllä, mutta hän antoi kisoissa dopingnäytteen, jossa oli merkkejä kokaiinin käytöstä ja hänen suorituksensa hylättiin ja hän sai 21 kuukauden kilpailukiellon.


title: Inika McPherson

text: McPherson edusti Yhdysvaltoja yleisurheilun maailmanmestaruuskilpailuissa 2011 ja 2013 mutta ei selvinnyt kummallakaan kerralla karsinnasta loppukilpailuun. Hän karsiutui loppukilpailusta myös sisäratojen MM-kilpailuissa 2012 ja 2014. Rio de Janeiron olympialaisissa 2016 hän sijoittui kymmenenneksi tuloksella 193 ja Lontoon MM-kilpailuissa 2017 yhdeksänneksi ylitettyään 192. Hän oli seitsemäs Birminghamin sisäratojen MM-kilpailuissa 2018.


title: Inika McPherson

text: McPherson on ainoastaan 163 senttimetriä pitkä, minkä vuoksi hän kohtasi nuoruudessaan merkittävää painostusta lajinvaihtoon. McPherson onkin kertonut hyödyntävänsä muun muassa balettia ja joogaa harjoittelussaan, jotta se soveltuisi mahdollisimman hyvin hänen omalle keholleen. Toisaalta punttiharjoittelua hän ei harrasta lainkaan.


title: Inika McPherson

text: McPhersonin ulkoiseen olemukseen kuuluvat olennaisesti lukuisat tatuoinnit, joissa esiintyvät muun muassa kolibri, Betty Boop, tiikeri ja luuranko. Hänellä on myös joitakin lävistyksiä kasvoissaan.


title: Ilmianto

text: Ilmianto tarkoittaa sitä, että joku henkilö antaa ilmi viranomaiselle jonkun toisen henkilön epäillyn väärinkäytöksen. Termi liittyy erityisesti rikosilmoituksen tekemiseen poliisille. Poliisilla on velvollisuus vastaanottaa kaikki ilmiannot ja tutkia ne asiaankuuluvalla vakavuudella. Ilmiannon teko poliisille tarkoittaa tutkintapyyntöä eli rikosilmoitusta, joka laaditaan ilmiantajan kertoman perusteella.


title: Ilmianto

text: Esitutkinnan eli rikostutkinnan käynnistämistä varten poliisi tarvitsee mahdollisimman tarkan kuvauksen siitä, mitä on tapahtunut ja ketkä ovat asianosaisia. Asianosaisia ovat asianomistaja ja rikoksesta epäilty henkilö/henkilöt. Rikosilmoituksen jättämisen jälkeen käynnistetään esitutkinta, jossa tutkitaan onko rikos tapahtunut ja esitutkinnan pohjalta laaditaan tutkintapöytäkirja. Asianomistajarikoksia poliisi ei tutki ellei asianomistaja vaadi rangaistusta. Poliisitutkija voi keskeyttää esitutkinnan varhaisessa vaiheessa tai tutkintapöytäkirjan valmistuttua. Vaikka valmistunut tutkintapöytäkirja toimitettaisiin syyttäjälle, syyttäjä voi jättää syyttämättä.


title: Ilmianto

text: Tahallinen väärien tietojen antaminen on rangaistava teko. Väärä ilmianto on rikos (15. luku 6 §). Joka antaa esitutkinta- tai muulle viranomaiselle taikka tuomioistuimelle väärän tiedon ja siten aiheuttaa vaaran, että ilmiannettu pidätetään, vangitaan tai joutuu muun pakkokeinon kohteeksi tai joutuu syytteeseen tai tuomitaan rangaistukseen tai muuhun rikosoikeudelliseen seuraamukseen virheellisin perustein, on tuomittava väärästä ilmiannosta sakkoon tai vankeuteen enintään kolmeksi vuodeksi.


title: Ilmianto

text: Kelan etuuksien väärinkäytösepäilyt ilmoitetaan ensimmäisenä Kelan vakuutuspiiriin. Kelan vakuutuspiirissä kaikki väärinkäytösepäilyt tutkitaan, ja monet saatetaan havaita aiheettomiksi tai niistä ei löydetä tarpeeksi näyttöä.


title: Ilmianto

text: Kartelli paljastetaan tekemällä ilmianto kilpailu- ja kuluttajavirastolle.


title: Mikko Koivisto

text: Mikko Koivisto -nimisiä henkilöitä ovat:


Maalipallon maailmanmestaruuskilpailut 2014 pidettiin Espoossa, Suomessa 30.6.-5.7.2014. Pelipaikkana toimivat Tapiolan urheiluhalli ja Summahalli.


title: Maalipallon maailmanmestaruuskilpailut 2014

text: Sekä miehissä että naisissa on sama turnaussysteemi: Molemmissa joukkueet on jaettu kahtaan alkulohkoon, jotka pelaavat yksinkertaisen sarjan. Molempien lohkojen neljä parasta jatkavat puolivälieriin, joissa lohko ykkönen kohtaa toisen lohkon lohkonelosen ja lohko kakkonen toisen lohkon lohkokolmosen. Tämän jälkeen näiden voittajat kohtaavat välierissä. Välierien häviäjät pelaavat pronsissiottelussa ja voittajat finaalissa.


text: Miehet pelasivat alkusarjan kahdessa lohkossa, jotka olivat nimeltään A ja B.


text: A-lohkossa pelasivat Algeria, Tšekki, Suomi, Saksa, Iran, Espanja, Ukraina ja Yhdysvallat. Lohkossa B pelasivat Belgia, Brasilia, Kiina, Kanada, Egypti, Japani, Liettua ja Turkki.


text: Naiset pelasivat alkusarjan kahdessa lohkossa, jotka olivat nimeltään X ja Y.


text: Lohkossa X pelasivat Suomi, Saksa, Japani, Venäjä, Turkki ja Yhdysvallat. Lohkossa Y pelasivat Brasilia, Kiina, Israel, Ruotsi, Ukraina ja Australia.


title: Trifluoriperetikkahappo

text: Trifluoriperetikkahappo (CHFO) on perkarboksyylihappoihin kuuluva orgaaninen yhdiste ja trifluorietikkahapon ja peretikkahapon johdannainen. Yhdistettä käytetään tutkimuskäytössä orgaanisissa synteeseissä vahvana epoksidoivana reagenssina.


title: Trifluoriperetikkahappo

text: Trifluoriperetikkahappo on huoneenlämpötilassa väritön neste. Aine liukenee dikloorimetaaniin, dietyylieetteriin, asetonitriiliin ja sulfolaaniin. Trifluoriperetikkahappo on erittäin vahva hapetin johtuen pelkistyessä muodostuvasta trifluoriasetaattiryhmästä, joka on hyvä lähtevä ryhmä. Myös elektroneja puoleensavetävä trifluorimetyyliryhmä nopeuttaa reaktiota. Laimeana liuoksena se on kylmässä säilytettynä stabiili, mutta voi kuumennettaessa reagoida räjähdysmäisen kiivaasti.


title: Trifluoriperetikkahappo

text: Trifluoriperetikkahappoa valmistetaan hapettamalla trifluorietikkahappoanhydridiä vetyperoksidin tai vetyperoksidin ja urean seoksen avulla.


title: Trifluoriperetikkahappo

text: Trifluoriperetikkahappo reagoi helposti alkeenien kanssa muodostaen epoksideja. Erityisen hyvin se soveltuu muuten hankalasti epoksidoitavien tyydyttymättömien esterien epoksidointiin. Trifluoriperetikkahappoa käytetään myös amiinioksidien synteeseihin sekä aromaattisista että alifaattisista amiineista sekä esterien muodostamiseen ketoneista Baeyer–Villiger-reaktiolla.


title: Relax, Take It Easy

text: Relax, Take It Easy on brittiläisen laulaja-lauluntekijä Mikan debyyttisingle hänen Life in Cartoon Motion-debyyttialbumilta. Britanniassa kappaleen alkuperäisestä versiosta ei tullut listamenestystä. Britannian latauslistoilla kappale nousi sen jälkeen 67. sijalle kun "Grace Kelly" pääsi listan huipulle tammikuussa 2007.


title: Relax, Take It Easy

text: Kappale käyttää melodialinjaa Cutting Crewn menestyskappaleesta "(I Just) Died in Your Arms". Pohjois-Amerikassa kappale julkaistiin albumin kolmantena singlenä. Britanniassa kappale uudelleenjulkaistiin fyysisenä singlenä 31. joulukuuta 2007 sekä digitaalisesti ladattavana A-puolen singlenä "Lollipopin kanssa 24. joulukuuta 2007. Tämä uudelleenjulkaistu single pääsi Britannian singlelistan 18. sijalle. Kappaletta käytetään myös elokuvassa Were the World Mine. Se on myös vuonna 2011 julkaistussa elokuvassa "Monte Carlo".


title: Sax on the Beach

text: Sax on the Beach on espanjalaisen DJ Valdin kappale. Sen julkaisi Blanco y Negro Music DJ:n neljäntenä singlenä 27. toukokuuta 2014. Kappaleella vierailee myös espanjalaisartisti Ethernity. Kappaleeseen liittyvä musiikkivideo julkaistiin videopalvelu YouTubessa 29. toukokuuta 2014. Kappale on toistaiseksi päässyt listoille vain Espanjassa.


title: Sax on the Beach

text: Digitaalinen lataus


title: Jordi Masip

text: Jordi Masip López (s. 3. tammikuuta 1989 Sabadell, Espanja) on espanjalainen jalkapallomaalivahti, joka edustaa Segunda Divisiónissa pelaavaa Real Valladolidia.


title: Uuno Kahma

text: Uuno Albert Kahma (14. kesäkuuta 1872 Ilmajoki – 30. huhtikuuta 1948 Helsinki) oli suomalainen kuuromykkäinkoulun johtaja ja suomentaja.


title: Uuno Kahma

text: Kahman vanhemmat olivat kauppias Kaarlo Kahma ja Justiina Amalia Killinen. Hän pääsi ylioppilaaksi 1892 Vaasan yksityislyseosta ja valmistui Helsingin yliopistosta filosofian kandidaatiksi 1897 ja maisteriksi 1919.


title: Uuno Kahma

text: Kahma toimi enonsa Kustaa Killisen johtamassa Kuopion kuuromykkäin koulussa opettajana 1900–1923 ja Killisen jälkeen koulun johtajana 1923–1939. Hän toimi myös Kuuromykkäin- ja sokeainkoululehden päätoimittajana. Kahma laati suomenkielisen artikulaatiojärjestelmän kuuromykkien opetusta varten.


title: Uuno Kahma

text: Uuno Kahma oli naimisissa vuodesta 1913 Maria Elisabet Hällin kanssa. Heidän poikansa oli professori ja geologi Aarno Kahma.


title: Paukkurauta-Kati

text: Paukkurauta-Kati ("Cat Ballou") on Elliot Silversteinin ohjaama lännenelokuva vuodelta 1965.


title: Paukkurauta-Kati

text: Elokuva kertoo naisesta (Jane Fonda), joka palkkaa pyssymiehen suojelemaan isänsä maatilaa ja myöhemmin kostamaan tämän murhan. Osoittautuu ettei pyssymies olekaan ihan sellainen kuin hän oli odottanut. Lee Marvin sai Oscarin roolisuorituksestaan. Nat King Cole ja Stubby Kaye esittävät elokuvan tunnussävelmän.


title: Paukkurauta-Kati

text: Vakavasta romaanista on tehty komedia, mutta kaikkia tarinan synkkiä aineksia ei silti ole poistettu. Elokuvassa on viittauksia moniin lännenklassikkoihin, etenkin George Stevensin ohjaamaan "Etäisten laaksojen mies".


title: Paukkurauta-Kati

text: Eräässä arviossa todetaan että elokuva haki uusia tuulia lännenelokuvan urautuneeseen lajityyppiin, ja sellaisia oli esimerkiksi minstreliduo Nat King Cole ja Stubby Kaye. Jane Fonda saa kiitosta osasuorituksestaan, samoin Lee Marvin hulvatonta ironiaa huokuvassa kaksoisroolissaan.


title: Petteri Piironen

text: Petteri Piironen (s. 10. joulukuuta 1976 Imatra) on suomalainen keihäänheittovalmentaja. Hän on valmentanut muun muassa Teemu Wirkkalaa, Sami Peltomäkeä, Sofi Flinkiä, Julius Yegoa ja Ihab Abdelrahman El Sayedia.


title: Petteri Piironen

text: Piironen toimii Kuortaneen urheiluopistolla keihäänheiton lajivalmentajana. Urheiluopisto on Kansainvälisen yleisurheiluliiton keihäänheiton kehityskeskus, ja siellä käy heittäjiä valmennettavana IAAF:n myöntämien stipendien turvin. Järjestelyn myötä Piironen on ollut kehittämässä sellaistenkin heittäjien tekniikkaa, jotka eivät ole kotoisin tyypillisistä keihäänheittomaista. Esimerkiksi Julius Yego on kenialainen ja Ihab Abdelrahman El Sayed egyptiläinen. Yegosta tuli Lontoon olympialaisissa 2012 ensimmäinen keihäänheiton olympiafinaaliin selviytynyt kenialainen. Ennen Lontoon olympiakisoja hän oli harjoitellut Suomessa kolme kuukautta.


title: Petteri Piironen

text: Keihäänheiton valmentamisen lisäksi Piironen työskentelee jääkiekkoseura Tampereen Ilveksen fysiikkavalmentajana. Nuoruudessaan hän pelasi jääkiekkoa Imatran Ketterässä. Piirosen oma keihäsennätys on 76,38 metriä, jonka hän heitti Pieksämäellä 19. elokuuta 1995. Keihäänheittovalmennuksessa hän on nimennyt oppi-isäkseen Kari Ihalaisen.


title: Petteri Piironen

text: Piironen valittiin vuoden 2015 valmentajaksi Suomen Urheilugaalassa.


title: Petteri Piironen

text: Piirosen valmennettava Abdelrahman antoi vuonna 2016 positiivisen dopingnäytteen ja sai helmikuussa 2017 kahden vuoden kilpailukiellon. Piironen ei ole ollut tietoinen mahdollisesta dopingin käytöstä. Elokuussa 2016 juuri ennen Rion olympialaisia Piironen ilmoitti lopettaneensa Abdelrahmanin ja Yegon valmentamisen ja keskittyvänsä jatkossa vain suomalaisten valmentamiseen.


title: Pauli Vakkilainen

text: Pauli Vakkilainen oli suomalainen kirjailija joka käytti myös nimimerkkiä Paul Pähkinälinna.


title: Pauli Vakkilainen

text: Vakkilainen julkaisi nimimerkillä "Paul Pähkinälinna" kaksiosaisen romaanin "Ei sanoin - mutta teoin" jonka aiheena oli Inkerin vapauttaminen ja Suur-Suomen luominen.


title: Pauli Vakkilainen

text:
Nimellä "Pauli Vakkilainen":
Nimimerkillä "Paul Pähkinälinna":


title: Andréas Sámaris

text: Andréas Sámaris (, s. 13. kesäkuuta 1989 Patras, Kreikka) on kreikkalainen jalkapalloilija, pelipaikaltaan keskikenttäpelaaja. Hän edustaa Primeira Ligassa pelaavaa Benficaa.


title: Andréas Sámaris

text: Sámaris teki 1–0-maalin, kun Kreikka voitti Norsunluurannikon 2–1 MM-kilpailujen 2014 alkulohko-ottelussa.


title: PAO Varda FC

text: PAO Varda FC on vuonna 1948 perustettu jalkapalloseura Vardasta, Kreikasta. Se pelaa kolmanneksi korkeimmalla sarjatasolla Football League 2:ssa.


title: PAO Varda FC

text: Kreikan jalkapallomaajoukkueessa pelannut Andreas Samaris on edustanut seuraa juniorina.


title: Birgit Cullberg

text: Birgit Cullberg (3. elokuuta 1908 – 8. syyskuuta 1999) oli ruotsalainen tanssija ja koreografi. Hän tuli tunnetuksi kokeellisesta baletista, voimakkaasta draamasta ja yhteiskunnallisesti kantaa ottavista teoksista. Hän loi oman tyylinsä jossa yhdistyi moderni tanssi ja klassinen baletti.


title: Birgit Cullberg

text: Cullberg tunnetuin teos oli August Strindbergin näytelmään perustuva "Neiti Julie". Neiti Julieta on esitetty 36 eri lavalla Japanista Chileen.


title: Birgit Cullberg

text: Cullberg opiskeli koreografiaa 1930-luvun lopulla Englannissa saksalaisen Kurt Joossin ohjauksessa.


title: Birgit Cullberg

text: Kansainvälisen läpimurtonsa hän teki 1957 kun Tanskan kuninkaallinen baletti kutsui hänet tekemään baletin "Kuuporo". Vuonna 1959 hän teki "Neiti Julien" American Ballet Theatressa ja "Medean" New York City Balletissa.


title: Birgit Cullberg

text:
Vuonna 1967 Cullberg perusti Ruotsin kansallisteatterin yhteyteen oman seurueensa, Cullberg-baletin. Siinä ei ollut erillistä kuoroa ("corps de ballet"), vaan kaikki seurueen kahdeksan jäsentä olivat "soolotanssijoita" ja saivat samaa palkkaa. Seurue esiintyi paljon televisiossa ja nousi kansainväliseen maineeseen 1970-luvulla. Cullberg ohjasi seurueelle baletteja vuoteen 1987 asti eli 79-vuotiaaksi. Hänen poikansa Mats Ek loi koreografioita baletille vuodesta 1976, ja siirtyi sen taiteelliseksi johtajaksi vuonna 1985.
Cullberg tanssi poikansa koreografiassa "Soweto" 74-vuotiaana, ja vielä vuonna 1991 hän tanssi baletissa "Vanha nainen ja ovi".


title: Birgit Cullberg

text: Vuonna 1979 Cullberg sai professorin arvonimen.


title: Kalle Kahiluoto

text: Kalle Heribert Kahiluoto, sukunimi vuoteen 1899 "Hagert" (16. syyskuuta 1881 Tampere – 15. joulukuuta 1957 Helsinki) oli suomalainen kirkkoherra.


title: Kalle Kahiluoto

text: Kahiluodon vanhemmat olivat tukkipäällysmies Karl Henrik Hagert ja Elina Josefina Perkiö. Hän pääsi ylioppilaaksi Tampereen reaalilyseosta 1900, suoritti teologian erotutkinnon Helsingin yliopistossa ja hänet vihittiin papiksi 1904.


title: Kalle Kahiluoto

text: Kahiluoto toimi Raittiuden ystävien matkasaarnaajana 1904–1907, Länsi-Uudenmaan kansanopiston johtajana 1907–1913, Tammelan vt. kappalaisena 1913–1915, Korpilahden kappalaisena 1915–1920 ja Jokioisten kirkkoherrana 1920–1925. Hän oli Turun tuomiokirkkoseurakunnan 2. kappalaisena 1925–1936 ja toimi samalla uskonnonopettajana Turun suomalaisessa yhteiskoulussa 1926 ja 1929–1931 sekä Turun tyttölyseossa 1926–1935. Viimeksi Kahiluoto oli Vesilahden kirkkoherrana 1936–1953. Kahiluoto sai rovastin arvon 1935.


title: Kalle Kahiluoto

text: Kahiluoto oli Suomen Pipliaseuran sihteeri 1926–1936 ja johtokunnan jäsen 1927–1936. Hän toimi Turun kaupunginvaltuutettuna ja Vesilahden kunnanvaltuutettuna.


title: Kalle Kahiluoto

text: Kalle Kahiluoto oli naimisissa 1910–1923 kansanopiston johtaja Maria Elina Suomelan (Finne, k. 1923) kanssa ja 1925–1926 pankkivirkailija Helmi Saarron (Sahlstedt, k. 1926) kanssa. Kahiluodon tytär Sirkka-Liisa Kahiluoto oli naimisissa kirjailija Oiva Paloheimon kanssa vuosina 1945–1953 ja he asuivat Vesilahden pappilan piharakennuksessa.


title: Marat’n kuolema

text: Marat’n kuolema ( tai "Marat assassiné") on ranskalaisen Jacques-Louis Davidin historiamaalaus vuodelta 1793. Se esittää vallankumousjohtaja Jean Paul Marat’ta murhattuna kylpyammeessaan. Kyseessä on luultavasti kuuluisin Ranskan vallankumoukseen liittyvä taideteos.


title: Marat’n kuolema

text: Maalauksen leveys on 128 senttimetriä ja korkeus 165 senttimetriä. Se on kuulunut vuodesta 1893 alkaen Brysselissä sijaitsevan Musées royaux des beaux-arts de Belgique -museon kokoelmiin. Maalauksesta on olemassa myös useita Davidin oppilaiden tekemiä kopioita, joita on esillä muissa taidemuseoissa.


title: Marat’n kuolema

text: David oli vallankumouksen jälkeen ryhtynyt jakobiinien jyrkän siiven eli vuoripuolueen kannattajaksi ja hänet valittiin vuonna 1792 Ranskan kansalliskonventtiin. Taiteilijana ja Ranskan taidehallinnon johtajana hän omistautui vallankumouspropagandan tuottamiselle. Monet Davidin noina vuosina aloittamat vallankumousaiheiset maalaukset eivät kuitenkaan koskaan valmistuneet, joten "Marat’n kuolemasta" tuli hänen ”jakobiinivaiheensa” kuuluisin teos.


title: Marat’n kuolema

text: Marat oli vuoripuolueeseen kuulunut lehtimies ja agitaattori, joka johti keväällä 1793 poliittista hyökkäystä maltillisempia girondisteja vastaan. Girondisteihin kuulunut Charlotte Corday murhasi hänet 13. heinäkuuta 1793 puukottamalla häntä kylpyammeessa, jossa hän vietti aikaa sairastamansa ihosairauden vuoksi. Koska Marat’n dramaattinen kuolema osui samaan ajankohtaan vuoripuolueen valtaannousun kanssa, hänestä tuli välittömästi radikaalien vallankumouksellisten marttyyri.


title: Marat’n kuolema

text: Kansalliskonventti tilasi Davidilta Marat’n muotokuvan vain päivää tämän murhan jälkeen. Valmis maalaus esiteltiin kansalliskonventille 15. marraskuuta 1793 ja se sai innostuneen vastaanoton. Robespierren ja vuoripuolueen kukistumisen jälkeen maalaus palautettiin Davidille ja hänen kuoltuaan se oli jo vaipumassa unohduksiin, kunnes Charles Baudelairen siitä vuonna 1846 kirjoittamat ylistävät sanat nostivat sen uudelleen arvostetuksi. Sittemmin "Marat’n kuolemasta" tuli vallankumouksen ikoni.


title: Marat’n kuolema

text: David teki häneltä tilatusta Marat’n muotokuvasta idealisoidun kuvauksen kuolemaisillaan olevasta vallankumouksen sankarista. David oli sattumalta vieraillut Marat’n luona tämän kuolemaa edeltäneenä päivänä, joten hän saattoi kuvata maalauksessaan huoneen sisustuksen omien muistikuviensa pohjalta. Maalauksessa murha-aseena käytetty veitsi näkyy lojumassa lattialla ja Marat pitelee kädessään Cordayn kirjoittamaa kirjelappusta, jonka avulla tämä oli päässyt sisälle hänen taloonsa. Kirjoituspöydällä näkyy Marat’lta kesken jäänyt viesti, joka kuvaa hänet jalomielisenä hyväntekijänä: paperissa lukee ”"Antakaa tämä assignaatti sille viiden lapsen äidille, jonka mies kaatui vallankumoussodassa…"”. Maalauksen oikeaan alanurkkaan on kirjoitettu näkyvästi ”"Marat’lle. David"”.


title: Marat’n kuolema

text: Maalausta pidetään Davidin yksinkertaisena mestariteoksena, ja siitä on käytetty nimeä ”vallankumouksen pietà”. Maalauksessa uusklassismi on muuttunut traagiseksi realismiksi. Yksityiskohdat on supistettu hyvin vähiin ja taustana on pelkkä tumma tyhjyys. Maalauksen sommitelma perustuu vaakasuoriin linjoihin, jotka rikkoo ainoastaan vainajan alaspäin riippuva käsivarsi.


title: The Probation Wife

text: The Probation Wife on vuonna 1919 ensi-iltansa saanut Sidney Franklinin ohjaama yhdysvaltalainen mykkä draamakomediaelokuva, jonka pääosissa ovat Norma Talmadge ja Thomas Meighan.


title: The Probation Wife

text: "The Probation Wifen" tuotantoyhtiönä oli Norma Talmadge Film Corporation, ja sen levitti Select Pictures Corporation. Elokuva kuvattiin New Yorkissa. "The Probation Wifen" käsikirjoituksen laati Kathryn Stuart Angie Ousley Rooserin tarinan pohjalta. Elokuvan tuottivat Joseph M. Schenck ja Talmadge. "The Probation Wife" sai Yhdysvaltain ensi-iltansa 24. toukokuuta vuonna 1919.


title: The Probation Wife

text: "The Probation Wife" on säilynyt nykypäivään asti, ja sitä säilytetään Yhdysvaltain kongressin kirjaston ja George Eastman Housen elokuva-arkistoissa. Kongressin kirjaston kopiosta puuttuu yksi kela.


title: The Probation Wife

text: Kabaree-tanssija Josephine "Jo" Mowbray (Norma Talmadge) joutuu turvakotiin. Varakas kirjailija Harrison Wade (Thomas Meighan) ei ainoastaan auta häntä pakenemaan vankilamaisesta turvakodista, vaan hän myös avioituu Jon kanssa suojellakseen tätä. Kirjailijan entinen naisystävä Nina Stockley (Florence Billings) palaa kuvioihin ja monimutkaistaa asioita. Harrison alkaa tapailla salaa vanhaa rakkauttaan, ja unohtaa vaimonsa, joka ei ole kuitenkaan tietämätön tilanteesta. Päättäväinen vaimo alkaa käyttää ovelia naisten kikkoja voittaakseen aviomiehensä takaisin.


title: Lappeenrannan Balettigaala

text: Lappeenrannan Balettigaala on vuosittain elokuussa Lappeenrannassa järjestettävä tapahtuma. Sen järjestäjä on Nordic Dance Makers yhteistyössä Lappeenrannan kaupungin kanssa. Tapahtuman taiteellinen johtaja on Juhani Teräsvuori.


title: Lappeenrannan Balettigaala

text: Tapahtuma järjestettiin ensi kerran vuonna 2010.


title: Jan Kirchhoff

text:
Jan Tilman Kirchhoff (s. 1. lokakuuta 1990 Frankfurt am Main, Saksa) on saksalainen jalkapalloilija, pelipaikaltaan puolustava keskikenttäpelaaja. Hän edustaa Englannin Valioliigassa pelaavaa 1. FC Magdeburg.
Kirchhoff on edustanut ammattilaisurallaan myös Mainzia, Bayern Müncheniä ja Schalke 04:ää.


title: Karjalan kannaksen pääpuolustusasema

text: Ensimmäinen Suomen pääpuolustuslinja oli 1918 linnoitettavaksi aloitettu niin sanottu Enckellin linja. Kenraalimajuri Oscar Enckell 12. syyskuuta 1919 alkaen oli yleisesikunnan päällikkö sen jälkeen kun valtionhoitaja Mannerheim oli hävinnyt vuoden 1919 presidentinvaalit Ståhlbergille ja kun tämän seurauksena monet kenraalit erosivat muun muassa Yleisesikunnan päällikkö Hannes Ignatius. Hän joutui luopumaan tehtävästään ja esitti itse eronpyyntönsä 18. syyskuuta 1924, kun jääkäriupseerit kykenivät poistattamaan tai painostamaan armeijasta Venäjän keisarikunnan palveluksessa olleita upseereita.


title: Karjalan kannaksen pääpuolustusasema

text: Enckellin toiminta-ajatuksen mukaan Suomi liikekannallepanisi 3 1/2 palveluksessa olevaa divisioonaa järvilinjalle: Humaljoen lahti–Muolaanjärvi–Vuoksi–Taipale. Mikäli tämä ei onnistuisi, pitäisi pääpuolustusaseman kuitenkin kulkea Viipurin kaupungin itäpuolella. Sivusuunnassa hyökkääjän olisi pitänyt tulla pysäytetyksi Jänisjoen linjalle. Toisessa vaiheessa hyökkäystä vastaanottamaan olisi tullut myös reservistä liikenkannallepantuja joukkoja, jolloin kokonaisuudessaan olisi käytössä ollut seitsemän divisioonaa. Laskelmien mukaan olisi tarvittu 12 divisioonaa. Suunnitelman puolustuksellisuuden vuoksi siitä käydyssä keskustelussa oli esitetty Kronstadtin saartamista, pääpuolustusaseman sijoittamista Vammelsuu–Taipale-linjalle, sillanpään muodostamista Kiviniemelle hyökkäyksen lähtöalueeksi ja hyökkäysmahdollisuuden tukemiseksi Vuoksen eteläpuolisille järvikannaksille sekä suojajoukkojen vahventamista.


title: Karjalan kannaksen pääpuolustusasema

text: Ecnkellin vasta-argumenttien mukaan Vammelsuu–Taipale -linjaa ei olisi kyetty pitämään, vaikka kolmasosa rauhanajan joukoista keskitettäisiin niin kauas, ja suomalaisjoukot harvalukuisina tuhoutuisivat yksi toisensa jälkeen paketteina. Erivien näkemysten vuoksi Enckell ehdotti puolustusvalmistelukomissionin perustamista, joka toteutu myöhemmin Hornborgin komitean muodossa. Kronstadtin saarron osalta Enckell oli sitä mieltä, että siihen olisi tarvittu avomerilaivasto, vaikka Suomella ei ollut edes rannikkolaivastoakaan.


title: Karjalan kannaksen pääpuolustusasema

text: Alkuperäisiä asemien linjauksia 1920-luvulta tarkistettiin 1930-luvulla. talvisodan aikana sanomalehtihenkilöt nimittivät pääpuolustusaseman Mannerheim-linjaksi. Myös Neuvostoliitto alkoi käyttää joukkotiedonvälityksessään samaa nimitystä. Neuvostoliiton joukkotiedonvälityksen tarkoituksena oli osoittaa, että pääpuolustusasema olisi ollut vahvasti kantalinnoitettu ja sen vuoksi Suomea vastaan taisteleminen oli vaikeaa. Länsimaisen lehdistön tarkoituksena oli nimityksellä osoittaa Suomen puolustuksen vahvuutta ja saada sisällöille pääpuolustusasemaa kaupallisempi vetoava nimitys.


title: American Ballet Theatre

text: American Ballet Theatre (ABT) on New Yorkissa toimiva balettiseurue. Sillä on vuosittain kahdeksan viikon näytäntökausi Metropolitan-oopperassa, muun aikaa vuodesta se tekee kiertueita.


title: American Ballet Theatre

text: Seurue aloitti toimintansa vuonna 1940. Se on alusta asti tehnyt laajoja kiertueita koko maassa, ja tavoittaa vuosittain noin 450 000 katsojaa. Se on esiintynyt myös 42 muussa maassa 30 ulkomaankielrtueellaan.


title: American Ballet Theatre

text: Mihail Baryšnikov oli American Ballet Theatren taiteellinen johtaja vuosina 1980-1989. Hän myös tanssi seurueessa ja loi sille koreografioita. Muita tunnettuja koreografeja ovat olleet Antony Tudor, Agnes DeMille, Jerome Robbins, Michael Kidd, Eliot Feld ja Twyla Tharp. Mihail Fokin muokkasi moni koreografioitaan ABT:lle sopiviksi.


title: American Ballet Theatre

text: Elina Miettinen on ensimmäinen suomalainen ballerina, joka on saanut kiinnityksen American Ballet Theatreen.


title: The Aftermath

text: The Aftermath on suomalaisen death/thrash metal -yhtye The Jasser Arafatsin EP-levy. Se julkaistiin syyskuussa 2013 levymerkillä Violent Journey Records.


title: Venäjän keskitys

text: Venäjän keskitys (Wenäjän keskitys) tarkoittaa kahta Suomen puolustusvoimien 1920-30-luvuilla Neuvostoliiton kanssa käytävän sodan varalle laadittua puolustussuunnitelmaa.


title: Venäjän keskitys

text: Venäjän keskitys -arvioita edelsivät Yleisesikunnan laatimat, 24. huhtikuuta 1919 joukoille lähetetyt kolme suunnitelmaa puolustussuunnitelma, puolustus-hyökkäys-suunnitelma ja hyökkäyssuunnitelma.


title: Venäjän keskitys

text: Puolustus-hyökkäys-suunnitelma edellytti pian suoritettavaa Suomen hyökkäystä Valkjärvi–Rautu suunnasta kohti todennäköisesti Viipuria etenevää vihollista kohti. Puolustussuunnitelmaa ajateltiin muuttaa siten, että se olisi taaempana, mikä olisi vaikuttanut siihen, ettei hyökkäys-puolustus-suunnitelmakaan olisi voinut olla entisensä.


title: Venäjän keskitys

text: 17. lokakuuta 1919 yleisesikunta kirjoitti sotaväen päällikölle ja sotatoimiyhtymien komentajille, että hyökkäyssuuntaa voisi tarkistaa Petrogradin (Pietarin) suuntaan, koska vihollisen (neuvostovenäläisten) on keskitettävä joukkonsa Aleksandr Koltšakia, Anton Denikin ja Nikolai Judenitšia vastaan. Myöhemmin 28. lokakuuta Mannerheim vaati avoimessa kirjeessään K. J. Ståhlbergille, että Suomi osallistuisi hyökkäyksen Petrogradia vastaan yhdessä Judenitšin kanssa. Tarkoituksena oli jakaa suomalainen voima siten, että päävoimilla hyökättäisiin Rautu–Petrograd -linjalla ja vähäisemmin voimin samanaikaisesti Terjoelta. Alkuperäisessä suunnitelmassa oli odotettu reserviläisten liikekannallepanoa, mutta muutetussa suunnitelmassa olisi pitänyt ajan säästämiseksi hyökätä aluksi vain rauhanajan jo palveluksessa olevilla joukoilla odottamatta reservin liikekannallepanoa.


title: Venäjän keskitys

text: Rauhanajan joukkojen ryhmityksessä 2. divisioona olisi pitänyt miehittää raja-alue ja turvata joukkojen keskittäminen hyökkäykseen sekä suunniteltava 2. divisioonalle ja Jääkäriprikaatille majoitus Raudussa. 3. divisioonalle Kiviniemeen sekä 1. divisioonalle Terijoelle. Lisäksi majoitusalueiden rajat oli ilmoistettava Yleisesikunnalle 18. lokakuuta 1919 mennessä. Kun 2. divisioona ilmoitti kylät, käski Yleisesikunta tarkentamaan joukko-osastokohtaisen majoitussuunnitelman esikuntien paikkoineen. 19. joulukuuta 1919 käskettiin rannikkopuolustukselle osallistuminen hyökkäykseen maihinnousujen varalta ja hyökkäävien suomalaisten joukkojen sivustavarmistukseen.


title: Venäjän keskitys

text: Suomen puolustussuunnitelmat uusittiin vuonna 1921. Operaatiosuunnitelmiksi tulivat Venäjän keskitys, Venäjän keskitys 2 ja myöhäisin Venäjän keskitys 3, joita käytettiin nimikkeinä talvisotaan saakka. Lisäksi oli Ruotsin keskitys siltä varalta, että Ruotsi hyökkää Suomeen.


title: Venäjän keskitys

text: Venäjän keskitys 1 perustui siihen olettamukseen, että Suomi saa ennakkotiedon neuvostovenäläisten aikomuksista ja ehtii reagoida asiaan. Lisäksi hyökkäyksellisen Venäjän keskitys 1:n lisäolettamuksena oli se, että Suomi kanssasotii länsivaltojen kanssa Neuvosto-Venäjää vastaan ja on osa suurempaa kokonaisuutta.


title: Venäjän keskitys

text: Yleisesikunta kirjoitti 2. helmikuuta 1921 sotaministeri Bruno Jalanderille, että Venäjä on vaarallisin, koska se voi saada etulinjaan heti 7-8 divisioonaa sekä lisäksi runsaasti reserviä. Lisäksi Ruotsi voi saattaa liikkeelle 12 divisioonaa, kun taas Suomen A-joukot, rauhanajan joukot ja B-joukot, reserviläisjoukot eivät ole yhteensäkään kuin 7 divisioonaa, minkä vuoksi tavoitteeksi pitäisi asettaa 10 divisioonaa.


title: Venäjän keskitys

text: Ensimmäiseksi puolustuslinjaksi määriteltiin Humaljoen lahti–Muolaanjärvi–Vuoksi–Taipale. Toisena puolustuslinjana ensimmäisen tultua menetetyksi Viipurinlahti–Antrea–Saimaata ja kolmantena Kymijoki–Päijänne-linjaa.


title: Venäjän keskitys

text: 27. kesäkuuta 1921 laaditun arvion mukaan päähyökkäys Suomea vastaan olisi tapahtunut Karjalankannaksella, mutta vihollisen eteneminen Laatokan Karjalassa olisi voinut aiheuttaa sivusta- ja selustauhan. Karjalankannaksen menetys puolustaan olisi voinut aiheuttaa vetäytymistarpeen myös Laatokan Karjalasta.


title: Venäjän keskitys

text: Aikaisempien ajatusten mukaan Suomi olisi voinut hyökätä Karjalankannaksella hyökkäävien neuvostojoukkojen kylkeen Raudusta, mutta uuden suunnitelman mukaan tämä olisi toteutettu edullisemmin Humaljoen, Kelkkalan ja Summan alueelta.


title: Venäjän keskitys

text: Suojajoukoksi keskittämiselle oli ajateltu ratsuväkiprikaatia, kahta "pyöräilijäpataljoonaa", kahta panssarijunaa sekä paikallisia suojeluskuntia. Rauhanajan A-joukoista 1. divisioona ja 2. divisioona olisi osoitettu Karjalankannakselle, kun taas 3. divisioona olisi mennyt Laatokan Karjalaan. Lisäksi ajateltiin, että Vuoksen puolustusta olisi voinut vastuuttaa 3. divisioonalle, jolloin 1. ja 2. divisioona olisivat olleet aikaisempaa voimakkaampia Karjalankannaksen suunnassa.


title: Venäjän keskitys

text: Venäjän keskitys 1:een liittyi 28. helmikuuta 1934 käsketty Pohjois-Suomea koskeva suunnitelma, jonka mukaan Neuvostoliitolla olisi ollut vain 1000 sotilasta jaettuna 100-200 sotilaan yksiköihin. Koska neuvostoliittolaisilla olisi tämän arvion mukaan ollut vain heikko suojajoukko, olisivat suomalaiset voineet iskeä näihin suojajoukkoihin ja jatkaa hyökkäystä Vuokkiniemeen ja Kontokin suuntaan sekä jatkaa Vuokkiniemestä Kostamukseen. Tätä varten Suomussalmelle perustettiin erillinen pataljoona 15.


title: Venäjän keskitys

text: Kostamukseen hyökkäämisen tarkoituksena oli aiheuttaa neuvostoliittolaisille oikean sivustan vaara ja tukea etelämpänä taistelevien suomalaisjoukkojen taistelua Vienan Karjalasta sekä sitoa joukkoja pois Laatokan Karjalasta.


title: Venäjän keskitys

text: Yleisesikunnan operatiivisen osaston maavoimatoimiston päällikön, everstiluutnantti Valo Nihtilän syksyllä 1939 laatimien muistioiden "Laskelmat venäläisten toimintamahdollisuuksista Suomea vastaan" ja "Suomen puolustusmahdollisuudet venäläisten hyökätessä" Pohjois-Suomen ryhmän tehtäväksi jäi Pohjois-Suomen suojaaminen ja Repolan valtaaminen, minkä lisäksi Muurmannin radan toimintaa tuli häiritä sissisodalla.


title: Venäjän keskitys

text: Koska Yleisesikunnassa ajateltiin, että valtioneuvosto ei olisi sallinut valmistautumista puolustukseen, koska Neuvosto-Venäjä olisi suhtautunut siihen varusteluna ja mitätöinyt tulokset vastavarustelulla, laadittiin Venäjän keskitys 1:n epäonnistumisen varalle toinen suunnitelma, Venäjän keskitys 2, joka perustui puolustulinjan vetämiseen Viipurin itäpuolelta Saimaan vesistölinjalle. Tämä olisi toteutunut siinä tapauksessa, että Neuvosto-Venäjä olisi saanut työläisten ja talonpoikien puna-armeijan liikkeelle salaa ja että se olisi tullut Suomen rajan lävitse melko helposti suomalaisten valmistautumattomuuden vuoksi. Venäjän keskitys 2:a Suomi olisi voinut toimeenpanna taistellessaan itsenäisesti yksinkin Neuvosto-Venäjää vastaan.


title: Venäjän keskitys

text: Ruotsin keskitys -suunnitelman, myöhemmin nimeltään R.K.1, laati Oscar Enckell, tuolloin everstiluutnanttina, kesällä 1919. Suunnitelma lähti oletuksesta, että Ruotsi valtaisi aluksi Ahvenanmaan ja tekisi maihinnousun ensin Uudenkaarlepyyn tienoille ja seuraavaksi usean divisioonan voimin Hangosta Naantaliin ulottuvalle rannikkokaistalle. Suomen joukkojen tuli kyetä pysäyttämään vihollisen eteneminen ennen tasaa Haapamäki - Tampere - Hämeenlinna - Riihimäki - Hyvinkää. Suunnitelma ei ottanut kantaa joukkojen tehtäviin liikekannallepanon ja ryhmittymisen jälkeen.


title: Sanan-Lennätin

text: Sanan-Lennätin oli Viipurissa vuosina 1855–1858 ilmestynyt sanomalehti.


title: Sanan-Lennätin

text: Liberaalilehti "Wiborgin" julkaisija Johannes Alfthan perusti "Sanan-Lennättimen" Viipurin suomenkieliseksi sanomalehdeksi. Sen nimi otettiin Suomeen vastikään vedetystä sähkölennättimestä, joka samalla symboloi uutta aikaa. Lehden toimittajana oli ensin lehtori Henrik Konstantin Corander ja vuodesta 1857 hänen veljensä Axel Gabriel Corander, joka sai saman vuoden syksyllä rinnalleen maisteri Wilhelm Lavoniuksen. Vuoden 1858 alusta mukaan tuli lastenlehti "Aamuruskon" toimittaja Pietari Hannikainen.


title: Sanan-Lennätin

text: Leimallisesti maakunnallisen "Sanan-Lennättimen" sisältö koostui taloudellisista ja valistavista kirjoituksista sekä etupäässä kotimaan uutisista. Vuonna 1857 se alkoi "Wiborgin" mallin mukaan julkaista myös pääkirjoituksia. Pietari Hannikainen toi lehteen sosiaalista fennomaniaa, jonka tavoitteena oli yhteiskunnan radikaali uudistaminen.


title: Sanan-Lennätin

text: Kerran viikossa ilmestyneen lehden levikki oli 525 kappaletta vuonna 1858. Nelipalstaisena se oli sivukooltaan "Wiborgin" ohella Suomen suurin sanomalehti. Vuoden 1859 alusta "Sanan-Lennätin" yhdistettiin Hannikaisen "Aamuruskoon", joka oli valtakunnallisesti tunnettu ja muuttunut enemmänkin aikuisten lehdeksi. Uusi "Aamurusko" säilyi kuitenkin "Sanan-Lennättimen" kaltaisena kaakkoissuomalaisena lehtenä, mikä karkotti tilaajia muualla maassa. Lehti lakkasi Alfthanin lopettaessa kustannustoimintansa vuoden 1859 lopussa.


title: Lex Talionis

text: Lex Talionis on suomalaisen thrash metal -yhtye National Napalm Syndicaten EP-levy. Se julkaistiin 27. kesäkuuta 2014 levymerkillä Violent Journey Records. EP sisältää kaksi uutta kappaletta sekä kolme cover-versiota tunnettujen suomalaisten hardcore punk -yhtyeiden tuotannosta.


title: Lex Talionis

text: Kappale "My Pudasjärvi" on cover-versio Nuclear Assaultin kappaleesta "My America", joka on muunnettu ylistämään yhtyeen kotipaikkakuntaa, Pudasjärveä.


title: Sanan Saattaja Wiipurista

text: Sanan Saattaja Wiipurista oli Viipurissa vuosina 1833–1836 ja 1840–1841 ilmestynyt sanomalehti.


title: Sanan Saattaja Wiipurista

text: Kirjanpainaja Anders Cedervaller perusti "Sanan Saattajan Wiipurista" saksankielisen "Wiburgs Wochenblattin" korvaajaksi. Sen taustalla oli Sanoma-Seura, johon kuuluivat entinen auraseuralainen pappi Abraham Poppius, lukion yliopettaja A. J. Europaeus sekä lehden toimittajana työskennellyt kaupungin pastori G. W. Wirenius. Avustajana toimi myös Jaakko Juteini, joka julkaisi lehdessä 73 laulua, runoa ja kertomusta. Virikkeen suomenkielisen lehden julkaisemiseen antoi C. A. Gottlund.


title: Sanan Saattaja Wiipurista

text: "Sanan Saattaja Wiipurista" sisälsi taloudellisesti ja isänmaallisesti valistavia kirjoituksia, uutisia, kaunokirjallista aineistoa sekä ilmoituksia Viipurin kaikilla kielillä. Lehti oli tarkoitettu sekä säätyläisille että talonpojille, kaupunkilaisille ja maalaisille, mikä osoittautui sen tekijöille hyvin vaikeaksi tehtäväksi. Kerran viikossa ilmestyneen "Sanan Saattajan" levikki oli pieni, vain 242 kappaletta vuonna 1836. Poppiuksen, Europeauksen ja Wireniuksen muutettua muille paikkakunnille halukkaita toimittajia ei vuoden 1836 lopussa löytynyt, ja Cederwaller alkoi julkaista lehden tilalla ruotsinkielistä ilmoituslehteä "Wiborgs Annonce Bladia", joka ajoittain oli ilmestynyt "Sanan Saattajan" liitteenä.


title: Sanan Saattaja Wiipurista

text: Vuonna 1840 "Sanan Saattaja Wiipurista" herätettiin uudestaan henkiin lukion apuopettaja K. H. J. Ignatiuksen toimittamana. Hänen aikanaan siinä oli enemmän artikkeleita, runoja ja kertomuksia ja vähemmän sekalaista aineistoa ja uutisia. Myös valistava ja hyödyllinen aines sai lisää jalansijaa. Ignatiuksen aikana lehti sai myös yhteiskuntakriittistä ja fennomaanista sävyä. Sen levikki pysyi kuitenkin pienenä, minkä vuoksi Cederwaller alkoi vuoden 1841 jälkeen julkaista jälleen pelkkää ilmoituslehteä.


title: Sampo (Tampere)

text: Sampo oli Tampereella vuonna 1888 ilmestynyt sanomalehti.


title: Sampo (Tampere)

text: Poliittisesti väritön "Sampo" pyrki esiintymään Tampereen liike-elämän äänenkannattajana. Seitsemästi viikossa ilmestynyt lehti osoittautui taloudellisesti kannattamattomaksi ja se lopetettiin jo reilun kuukauden kuluttua. Päätoimittajaksi oli virallisesti merkitty kansakoulunopettaja Ida Alexandra Grönroos, mutta on arveltu että todellisuudessa lehden toimittaja ja kustantaja oli jyväskyläläinen Heikki Helminen.


title: Raja-Karjala (sanomalehti)

text: Raja-Karjala oli Sortavalassa vuosina 1906–1912 ilmestynyt sanomalehti.


title: Raja-Karjala (sanomalehti)

text: Sortavalan vanhasuomalaiset perustivat "Raja-Karjalan" nuorsuomalaiseksi muuttuneen "Laatokan" kilpailijaksi. Sen taustaryhmään kuuluivat K. S. Suomalainen, O. A. Forsström ja K. J. Teittinen. Sisällöltään vaatimaton lehti lopetettiin taloudellisesti kannattamattomana.


title: Raja-Karjala (sanomalehti)

text: Kolmesti viikossa ilmestyneen "Raja-Karjalan" levikki oli 900 kappaletta vuonna 1908. Sen vastaavina toimittajina työskentelivät Antero Jaakkola (1907), F. S. Eljas Pauanne (1907–1908), Lauri Loimaranta (1908–1910) ja Juho Katajavaara (1911–1912).


title: Päivän Uutiset (1952)

text: Päivän Uutiset oli Helsingissä vuonna 1952 ilmestynyt sanomalehti.


title: Päivän Uutiset (1952)

text: Oy Uuden Suomen julkaisema iltapäivälehti "Päivän Uutiset" perustettiin Helsingin olympiakesää varten. Kuudesti viikossa ilmestynyttä lehteä jatkettiin kuitenkin vuoden loppuun saakka. Sen päätoimittajana työskenteli Vilho Suomi. Ulkoasuun oli otettu vaikutteita "Ilta-Sanomilta".


title: Päivän Uutiset (1928)

text: Päivän Uutiset oli Helsingissä vuonna 1928 ilmestynyt sanomalehti.


title: Päivän Uutiset (1928)

text: "Päivän Uutisten" taustalla olivat Yrjö Ruudun valtiososialismista kiinnostuneet ylioppilaat, jotka olivat vuonna 1923 perustaneet Vasama-nimisen ”valtiososialistisen ylioppilasyhdistyksen”. Lehteä julkaisseen Osakeyhtiö Viestin johtokuntaan kuuluivat muun muassa Ruutu itse sekä Urho Kekkonen. "Päivän Uutisten" poliittinen ohjelma oli sama kuin Vasaman. Lehden tavoitteena oli kansan eheyttäminen ”kansanvaltaisen kansallisen politiikan” avulla. Päätoimittajana toimi Juhani Konkka. Lehdestä ilmestyi kahdesti viikossa vain kolmisenkymmentä numeroa. "Päivän Uutisiin" kirjoittivat muun muassa Lauri Haarla ja Uuno Kailas ja sen tukijoihin kuului joitakin mainittavia poliitikkoja, kuten Arvo Inkilä. "Päivän Uutisten" jatkajaksi perustettiin aikakauslehti "Tähystäjä".


title: Päivän Uutiset (1887–1889)

text: Päivän Uutiset oli Helsingissä vuosina 1887–1889 ilmestynyt sanomalehti.


title: Päivän Uutiset (1887–1889)

text: Helsingin ruotsinmieliset perustivat "Päivän Uutiset" pääkaupungin suomenmielisten lehtien kilpailijaksi. Sen taustaryhmään kuuluivat muun muassa kenraali Frithiof Neovius sekä professorit C. G. Estlander ja M. W. af Schultén. Hyvin toimitettu, mutta mielipidevaikuttajana vähämerkityksinen lehti osoittautui kannattamattomaksi ja se lopetettiin alkuinnostuksen laimennuttua.


title: Päivän Uutiset (1887–1889)

text: Kuudesti viikossa ilmestyneellä lehdellä oli vuonna 1888 noin 1400 tilaajaa. Sen päätoimittajina työskentelivät Ferdinand von Wright (1888–1889) ja Väinö E. Lindbohm (1889).


title: Daniel Opare

text: Daniel Tawiah Opare (s. 18. lokakuuta 1990 Accra, Ghana) on ghanalainen jalkapalloilija. Hän edustaa turkkilaista Beşiktaşia ja on pelipaikaltaan oikea laitapuolustaja.


title: Daniel Opare

text: 3. heinäkuuta 2010 Opare siirtyi Real Madrid Castillasta belgialaisseura Standard Liègeen. Hän pelasi joukkueessa neljän kauden aikana yhteensä 88 sarjaottelua.


title: Daniel Opare

text: 20. toukokuuta 2014 juuri ennen MM-kilpailuiden alkua Opare solmi nelivuotisen sopimuksen Porton kanssa.


title: CONMEBOL:n karsinnat jalkapallon maailmanmestaruuskilpailuihin 1998

text: Vuoden 1998 jalkapallon MM-kilpailujen karsintoihin osallistui Etelä-Amerikan maanosaliitosta CONMEBOL:stä yhdeksän maata, jotka pelasivat neljästä MM-kisapaikasta. Hallitseva maailmanmestari Brasilia selviytyi MM-lopputurnaukseen ilman karsintaa. Karsinnoissa pelattiin kaksinkertainen sarja; sarjan neljä parasta selviytyivät Ranskassa pelattavaan MM-lopputurnaukseen.


text: Etelä-Amerikan maista MM-kisoihin selviytyivät Brasilian lisäksi Argentiina, Paraguay, Kolumbia ja Chile.


title: François Leclerc du Tremblay

text: François Leclerc du Tremblay eli isä Joseph (; 4. marraskuuta 1577 Pariisi – 18. joulukuuta 1638 Rueil) oli ranskalainen munkki, uskonnollinen mystikko ja poliittinen vaikuttaja. Hän oli kardinaali Richelieun vaikutusvaltainen neuvonantaja, joka tunnettiin nimellä "l’Éminence Grise". Tästä on syntynyt käsite harmaa eminenssi, joka tarkoittaa kulissien takaista vaikuttajaa.


title: François Leclerc du Tremblay

text: Tremblay matkusteli nuorena opiskelemassa eri puolilla Ranskaa, Italiaa ja Saksaa, ja palveli lyhyen aikaa armeijassa. Vuonna 1599 hän ryhtyi kapusiinimunkiksi ja omistautui sen jälkeen rukoilulle, saarnaamiselle ja käännytystyölle. Hän pyrki puhdistamaan läntisen ja eteläisen Ranskan protestanttisuudesta. Tremblay tutustui tuolloin piispana toimineeseen Richelieuhun ollessaan järjestämässä Fontevraudin luostarin asioita. Vuonna 1611 Richelieu teki hänestä sihteerinsä. Kun Richelieusta vuonna 1624 tuli Ranskan johtava ministeri, myös Tremblay sai kutsun hoviin. Tremblaysta tuli Richelieun oikea käsi varsinkin Ranskan ulkopolitiikkaa koskeneissa asioissa, ja hänen valtansa vastasi käytännössä ulkoministeriä, vaikka hänellä ei ollutkaan mitään muodollista asemaa maan hallituksessa.


title: François Leclerc du Tremblay

text: Richelieu ja Tremblay yhdistivät voimansa ajaessaan Ranskan osallistumista kolmikymmenvuotiseen sotaan. Richelieuta kiinnosti ensisijaisesti Ranskan vallan kasvattaminen Euroopassa, Tremblayta taas uskonsota protestanttisia maita vastaan. Tremblay hoiti monia tärkeitä neuvotteluita Richelieun edustajana ja johti tämän diplomaattisia operaatioita, merkittävimpänä niistä vuoden 1630 Regensburgin valtiopäivien ohjailu. Yhdessä Nevelin herttuan kanssa Tremblay yritti myös huonolla menestyksellä saada aikaiseksi uuden ristiretken turkkilaisia vastaan. Kuollessaan vuonna 1638 Tremblay oli kansan parissa hyvin epäsuosittu sotakiihkoilunsa vuoksi. Myöhemmin hänen vaikutusvaltaansa Richelieuhun on myös liioiteltu.


title: François Leclerc du Tremblay

text: Tremblay tunnettiin ”harmaana eminenssinä” kun taas Richelieusta käytettiin nimitystä ”punainen eminenssi”. Ylhäisyyttä tarkoittava sana ”eminenssi” oli kardinaalien arvonimi. Värit viittasivat Tremblayn harmaaseen munkinkaapuun ja Richelieun punaiseen kardinaalinviittaan.


title: New York City Ballet

text: New York City Ballet (NYCB) on New Yorkissa toimiva balettiseurue. Sillä on toimitilat Lincoln Center for the Performing Artsissa.


title: New York City Ballet

text: Seurue aloitti toimintansa vuonna 1948. Sen perustaja Lincoln Kirstein halusi luoda seurueen, jossa nuoret amerikkalaiset tanssijat saisivat oppia maailman parhailta balettimestareilta. Hän kutsui George Balanchinen käynnistämään koulutusta uuden seurueen pohjaksi. Toinen maailmansota ja taloudelliset ongelmat haittasivat aloitusta, mutta lopulta New York's City Center for Music and Drama otti sen siipiensä suojaan. Balanchine kutsui 30-vuotiaan Jerome Robbinsin toiseksi taiteelliseksi johtajaksi. Balanchinen kuoltua 1983 Robbins jakoi johtovastuun seurueessa tanssineen Peter Martinsin kanssa, joka jatkaa johdossa Robbinsin jäätyä eläkkeelle.


title: New York City Ballet

text: Balanchine ja Robbins olivat seurueen koreografeja, samoin kuin William Dollar, Todd Bolender, Francisco Moncion, Lew Christensen ja Frederick Ashton. Solisteihin ovat kuuluneet Martinsin lisäksi Maria Tallchief, Tanaquil LeClercq ja Melissa Hayden.


title: New York City Ballet

text: Nykyisin seurue esiintyy 23 viikkoa vuodesta. Sillä on 90 tanssijaa, ja sen repertuaariin kuuluu yli 150 teosta.


title: Chicagon baletti

text: Chicagon baletti oli Yhdysvaltojen Chicagossa toimiva balettiseurue. Sen perusti Ruth Page vuonna 1955. Seurueessa oli useita tunnettuja ensitanssijoita kuten Kenneth Johnson, Alicia Markova, Marjorie Tallchief ja Maria Tallchief. Vuonna 1969 seurue, joka oli toiminut viimeiset vuodet nimellä "Ruth Page's International Ballet", lakkasi toimintansa.


title: Chicagon baletti

text: Chicagon oopperalla oli ollut oma balettiryhmänsä jo vuodesta 1910. Adolph Bolm toimi sen balettimestarina 1920-luvulla.


title: Chicagon baletti

text: Chicago Ballet Company lakkautettiin talousvaikeuksien takia 1978. Maria Tallchiefillä oli oma seurueensa nimeltä "Chicago City Ballet" vuodesta 1974 vuoteen 1987.


Les Lettres sur la danse et sur les ballets on Jean-Georges Noverren kirjoittama ohjekirja tanssin teoriasta. Kirjan ensimmäinen laitos ilmestyi 1760, ja se koostui 15 kirjeestä, jotka käsittelivät tanssin uudistamista. Kirjeet käännettiin saksaksi vuonna 1769 ja italiaksi 1778. Noverre kävi kirjeenvaihtoa aikansa eurooppalaisten kulttuurihenkilöiden kanssa.


title: Les Lettres sur la danse et sur les ballets

text: Yli 40 vuotta myöhemmin ilmestynyt toinen laitos " Lettres sur la danse, sur les ballets et les arts" on omistettu Venäjän keisarille. Siinö on neljä osaa, joihin sisältyy myös ohjeita oopperatalon arkkitehtuurista. Kolmas laitos "Lettres sur les arts imitateurs en général, et sur la danse en particulier, " ilmestyi vuonna 1807. Se on omistettu keisarinna Joséphinelle.


title: Yes or No

text: Yes or No on Roy William Neillin ohjaama yhdysvaltalainen mykkä melodraama, joka sai ensi-iltansa vuonna 1920. Melodraaman pääosaa näyttelee Norma Talmadge, joka esittää kahta roolia, Margaret Vanea ja Minnie Berryä, ja hän myös tuotti elokuvan.


title: Yes or No

text: "Yes or No" perustuu menestyneeseen samannimiseen Broadway-näytelmään, jota esitettiin vuodet 1917–1918. Näytelmän pohjalta Mary Murillo laati elokuvan käsikirjoituksen ja Burns Mantle välitekstit. Norma Talmadge Film Corporation toimi elokuvan tuotantoyhtiönä ja First National levittäjäyhtiönä. Elokuvan Yhdysvaltain ensi-ilta oli 28. kesäkuuta vuonna 1920. "Yes or No" -elokuvan kokonaan säilynyttä kopiota säilytetään Yhdysvaltain kongressin kirjastossa.


title: Yes or No

text: Vaikka varakkaalla Donald Vanen (Frederick Burton) vaimolla Margaret Vanella (Norma Talmadge) on kaikkea mitä rahalla voi saada, hän on tyytymätön, koska hänen miehensä käyttää kaiken aikansa työntekoon. Sitä vastoin köyhä ja rähjäinen Minnie Berry (Norma Talmadge) raataa töissä, mutta hän on onnellinen. Hänellä on aviopuolisona koneenrakentaja Jack (Rockliffe Fellowes), jonka kanssa hänellä on kaksi lasta. Margaret pettää aviomiestään Paul Derrickin (Lowell Sherman) kanssa, mutta kun Derrick jättää hänet, Margaret tekee itsemurhan. Minnie kohtaa samankaltaisen kiusauksen, kun Ted Leach (Gladden James) lähentelee häntä. Minnie kuitenkin torjuu Tedin lähentely-yritykset. Tämä oli kannattavaa, koska Jackin keksintö tuo Berryn perheelle varallisuutta ja onnellisuutta.


title: Darcey Bussell

text: Darcey Andrea Bussell (s. 27. huhtikuuta 1969 Lontoo, Englanti) on brittiläinen balettitanssija. Häntä pidetään yleisesti yhtenä merkittävimmistä brittiläisistä balettitanssijoista.


title: Darcey Bussell

text: Bussell opiskeli Arts Educational Schoolissa Lontoossa ja 13-vuotiaana hän pääsi Royal Ballet Lower Schooliin. Vuonna 1987 Bussell sai sopimuksen Sadlers Wells Royal Balletiin. Kun Bussell oli vielä koulussa, Kenneth MacMillan huomasi hänet ja antoi hänelle pääosan baletista "The Prince of the Pagodas", mikä johti Bussellin pääsyyn Royal Balletiin. Vuonna 1989 Bussell nimettiin Royal Balletin solistitanssijaksi vain 20-vuotiaana, siihen aikaan nuorimpana koko Royal Balletin historiassa.


title: Darcey Bussell

text: Bussell pysyi Royal Balletissa koko uransa ja tanssi lukuisten klassikkobalettien pääosat, kuten "Prinsessa Ruusunen", "Joutsenlampi", "Manon", "Bajadeeri", "Pähkinänsärkijä ja "Giselle".


title: Darcey Bussell

text: Bussell vieraili useissa balettiryhmissä, kuten New York City Balletissa, Kirov Balletssa, Pariisin oopperassa, Hampurin baletissa ja Australian baletissa.


title: Darcey Bussell

text: Bussell jäi eläkkeelle Royal Ballet'sta 8. kesäkuuta 2007 jäähyväisnäytöksessään Kenneth MacMillanin teoksessa "Song of the Earth". BBC Two -kavavalla livenä lähetetty esitys esitettiin Royal Opera House -oopperatalossa ja teoksen jälkeen kiitoksissa Bussellille taputettiin seisten yli 8 minuuttia.


title: Darcey Bussell

text: Bussell on saanut Brittiläisen imperiumin ritarikunnan arvonimen vuonna 1995 OBE ja vuonna 2006 CBE.


title: Darcey Bussell

text: Vuonna 2012 Bussell esiintyi vuoden 2012 kesäolympialaisten päätösjuhlassa johtaen yli 200 balettitanssijan ryhmää. Samana vuonna Bussel aloitti Strictly Come Dancing -televisio-ohjelman tuomarina vierailtuaan ohjelmassa jo vuonna 2009. Bussell on työskennellyt myös mallina.


title: Toimintabaletti

text: Toimintabaletti ("ballet d’action" tai "ballet en action") on baletin muoto, joka kehittyi 1700-luvun loppupuolella Jean-Georges Noverren edistämänä. Siinä henkilöiden luonnetta ja mielentilaa ilmaistaan tanssijoiden kasvojen ilmeillä ja vartalon liikkeillä, eikä enää puvuilla ja naamioilla. Tanssijoiden liikkeiden avulla kerrotaan kokonaisia tarinoita.


title: Toimintabaletti

text: Samoihin aikoihin muissakin maissa oli käytetty balettia kertomaan tarinoita ja yhdistetty siihen elementtejä pantomiimista, mutta Noverre toi kirjeillään ja kirjekokoelmillaan toimintabaletin laajojen joukkojen tietoisuuteen.


title: Afrikanunikeko

text: Afrikanunikeko ("Graphiurus murinus") on unikekojen heimoon kuuluva jyrsijälaji. Sitä pidetään lemmikkieläimenä terraariossa. Lemmikkiharrastajat käyttävät lajista nimityksiä ”Afrikan kääpiöunikeko” ja ”afrikkalainen kääpiöunikeko”. Afrikanunikeko on yö- ja hämäräaktiivinen. Se on laumaeläin. Se saattaa mennä horrokseen alle 21 °C:n lämpötilassa tai stressin vaikutuksesta. Se ääntelee joko sirkuttavalla, jyskyttävällä tai haukahtavalla äänellä.


title: Afrikanunikeko

text: Afrikanunikeon pituus on 16 cm ja paino 18–30 grammaa. Lajilla on tuuhea turkki.


title: Afrikanunikeko

text: Afrikanunikeko on lähtöisin Saharan eteläpuolisesta Afrikasta. Lajia tavataan enimmäkseen kosteissa metsissä. Ne oleskelevat enimmäkseen puiden latvaosissa.


title: Afrikanunikeko

text: Luonnonvaraisena laji lisääntyy kaksi kertaa vuodessa lämpimimpänä aikana vuodesta. Vankeudessa se saattaa lisääntyä vuoden ympäri. Parittelusta poikasten syntymään kuluu 25–28 päivää.


title: Afrikanunikeko

text: Afrikanunikeko on melko kaikkiruokainen, mutta pääasiassa se syö siemeniä, hedelmiä ja hyönteisiä.


title: Royal Ballet

text: Royal Ballet (Englannin kuninkaallinen baletti) on brittiläinen balettiseurue, joka toimii Royal Opera Housessa Lontoon Covent Gardenissa. Se on Britannian suurin balettiseurue. Vuonna 2014 siellä on kuusitoista ensitanssijaa. Seuruetta johtaa Kevin O'Hare.


title: Royal Ballet

text: Seurueen perusti Ninette de Valois, joka oli tanssinut Sergei Djagilevin Ballets russesissa. Hän palasi kotimaahan, perusti ensin balettikoulun, ja vuonna 1931 kuuden naisen balettiseurueen. Hän rekrytoi Frederick Ashtonin pääkoreografiksi vuonna 1935. Vuonna 1946 baletti asettui Covent Gardeniin. Seurue sai nimen Royal Ballet vuonna 1956. Ashton seurasi Valoisia sen johtajana vuonna 1963.


title: Häväisty nainen

text: Häväisty nainen () on vuonna 1920 ensi-iltansa saanut Albert Parkerin ohjaama yhdysvaltalainen mykkä melodraama, jonka pääosissa ovat Norma Talmadge ja Percy Marmont. Talmadge myös tuotti elokuvan aviomiehensä Joseph M. Schenckin kanssa. Norma Talmadge Film Corporation oli elokuvan tuotantoyhtiönä ja First National Pictures levittäjäyhtiönä.


title: Häväisty nainen

text: "Häväisty nainen" perustuu Oliver D. Baileyn Broadway-näytelmään "Branded", jota esitettiin vuonna 1917. Näytelmän pohjalta ohjaaja Parker ja Anita Loos laativat elokuvan käsikirjoituksen. Burns Mantle teki elokuvan välitekstit. "Häväisty nainen" sai kotimaan ensi-iltansa 5. syyskuuta vuonna 1920. Suomessa elokuva esitettiin ensi kerran 19. syyskuuta vuonna 1921. "Häväisty nainen" -elokuvan kokonaan säilynyttä kopiota säilytetään Yhdysvaltain kongressin kirjastossa.


title: Häväisty nainen

text: Ruth Sawyer on tietämätön, että hänen äitinsä on uhkapeliluolan omistaja. Ruthin kasvattaa hänen isoisänsä tuomari Whitlock, jonka luokse hän muutti pienenä. Kun Ruth valmistuu koulusta, hän saa tietää totuuden äidistään. Totuus johtaa Ruthin sosiaalisesti sulkeutumiseen. Hänen äitinsä vie Ruthin peliluolaan, mutta isoisä pelastaa hänet ja vie tämän valtameren yli Pariisiin. Ollessaan laivalla Ruth tapaa diplomaattisen edustajan Douglas Courtenayn, johon hän myös rakastuu. He avioituvat ja saavat lapsen.


title: Häväisty nainen

text: Kolme vuotta myöhemmin Ruthin äidin yhteistyökumppani Velvet Craft ilmestyy maisemiin ja uhkaa paljastaa Ruthin menneisyyden. Ruth ostaa jalokivikoruillaan Craftin vaitiolon, mutta Doug saa tietää Ruthin petoksen ja tuomitsee hänet. Ruth pakenee isoisänsä luokse; Doug seuraa häntä ja anoo Ruthin anteeksiantoa. Ruth antaa anteeksi, ja Courtenayt sopivat riitansa.


title: Lipstick (Sophia Del Carmenin kappale)

text: Lipstick on guatemalais-costa ricolaisen laulaja-lauluntekijä Sophia Del Carmenin kappale hänen tulevalta debyyttialbumilta. Sen julkaisi RedOne Records artistin toisena singlenä 18. maaliskuuta 2014. Kappaleesta julkaistiin 27. toukokuuta 2014 versio, jolla esiintyy amerikkalaisräppäri Pitbull. Kappaleeseen liittyvä musiikkivideo julkaistiin videopalvelu YouTubessa 14. toukokuuta 2014. Kappale ei ole toistaiseksi päässyt lainkaan listoille.


title: Lipstick (Sophia Del Carmenin kappale)

text: Digitaalinen latausDigitaalinen lataus (ft. Pitbull)


title: Frederick Ashton

text: Frederick William Mallandaine Ashton (17. syyskuuta 1904 – 18. elokuuta 1988) oli brittiläinen tanssija ja koreografi. Hän oli Royal Ballet’n pääkoreografi vuodesta 1935 ja seurueen johtaja vuodesta 1963 vuoteen 1970.


title: Frederick Ashton

text: Ashton opiskeli tanssia Lontoossa. Hänen opettajiaan olivat Léonide Massine, Nicholas Legat ja Marie Rambert. Rambert rohkaisi Ashtonia kokeilemaan myös koreografioiden tekemistä. Royal Ballet’n ohjelmistossa on yli kolmekymmentä Ashtonin koreografiaa.


title: Frederick Ashton

text: Ashton kuului Bloomsburyn ryhmän muodostaneiden taiteijoiden lähipiiriin sekä Cecil Beatonin nimellä ”The Illuminati” kutsumaan ystäväjoukkoon, jossa Ashtonin homoseksuaalisuus hyväksyttiin.


title: Jean-Madeleine Schneitzhoeffer

text: Jean Madeleine Marie Schneitzhoeffer (13. lokakuuta 1785 Toulouse – 14. lokakuuta 1852 Pariisi) oli ranskalainen säveltäjä.


title: Jean-Madeleine Schneitzhoeffer

text: Hän oli Charles Simon Catelin oppilaana Pariisin konservatoriossa, ja hän sai 1803 toisen palkinnon pianonsoitossa, ja liittyi 1815 Pariisin oopperan palvelukseen patarumpujen soittajana, ja seitsemän vuoden kuluttua hänestä tuli säestäjä. Konservatorion kuorolaulun opettajana ollessaan hän sai Kunnialegioonan kunniamerkin 1840.


title: Jean-Madeleine Schneitzhoeffer

text: Schneitzhoeffer sävelsi muutamia balettipartituureja Pariisin oopperalle:


title: Manon (baletti)

text: Manon on Sir Kenneth MacMillanin koreografioima baletti vuodelta 1974. Musiikki muodostuu kokonaan Jules Massenet’n eri teoksista tehdyistä lainauksista. Musiikin sovituksesta vastaa Leighton Lucas. Baletti perustuu Abbé Prévostin romaaniin "L’Histoire du Chevalier des Grieux et de Manon Lescaut" vuodelta 1731. Se sai ensi-iltansa Royal Opera House -oopperatalossa 7. maaliskuuta 1974. "Manonin" tapahtumat sijoittuvat 1700-luvun Ranskaan ja se kertoo nuoresta ja kauniista kurtisaanista Manonista, joka rakastuu köyhään opiskelijaan nimeltä Des Grieux, mutta samalla moraalittoman elämän kautta ansaittu ylellinen elämä houkuttaa Manonia. Ensi-illassa pääosissa tanssivat Antoinette Sibley, Anthony Dowell, David Wall, Monica Mason, Derek Rencher ja David Drew.


title: Manon (baletti)

text: Nuori ja kaunis Manon saapuu veljensä Lescautin luo. Lescaut aikoo myydä teini-ikäisen siskonsa eniten tarjoavalle miehelle Monsieur G.M:lle. Manon tapaa nuoren opiskelijan Des Grieux'n ja he pakenevat yhdessä Grieux'n majapaikkaan. Lescaut ja Monsieur G.M saapuvat majapaikkaan Grieux'n olessa asioilla. Monsieur G.M tarjoaa Manonille rikkauksia ja luksusta, joita Manon ei voi vastustaa. Manon jättää Des Grieux'n ja lähtee Monsieur G.M mukaan. Manon ja Monsieur G.M saapuvat juhliin Madame X:n bordelliin. Juhlissa on myös vastahakoinen Des Grieux ja humaltunut Lescaut. Manon nauttii miesten huomiosta ja lahjoista, joita hän saa Monsieur G.M:ltä, mutta rakastaa edelleen Des Grieux'tä. Des Grieux ja Manon päättävät paeta yhdessä, mutta he huijaavat ensin rahaa korttipelissä. He jäävät kiinni ja pakevat yhdessä. Raivostunut Monsieur G.M ampuu Lescautin ja Manon pidätetään ja karkotetaan prostituoituna. Manon ja Des Grieux saapuvat vankilaivalla New Orleansiin. Paikallinen vanginvartija pakottaa Manonin olemaan kanssaan ja Des Grieux puukottaa vartijan. Suolla Louisianassa kuumeinen Manon näkee hallusinaatioita menneisyydestään ja kuolee Des Grieux'n käsivarsille.Suomen Kansallisbaletti on esittänyt teosta vuodesta 2011. Vuonna 2011 Helsingin Sanomien Jukka O. Miettinen kirjoitti arvostelussaan, että teoksella on monia edellytyksiä yleisön suosikiksi ja että riipaiseva loppukohtaus ei jätä tuskin ketään kylmäksi.


title: Haukipudas (kaupunginosa)

text: Haukipudas on Oulun kaupunginosa Haukiputaan suuralueella entisen Haukiputaan kunnan alueella Pohjois-Pohjanmaalla. Kaupunginosa muodostettiin 1. tammikuuta 2013 kuntaliitoksen myötä.


title: Haukipudas (kaupunginosa)

text: Kaupunginosaan kuuluvat Annalankankaan, Asemakylän, Ervastinrannan, Haukiputaan kirkonkylän, Keiskan, Santaholman ja Ukonkaivoksen alueet.


title: August Pärnänen

text: Johan August Pärnänen (19. lokakuuta 1880 Juva – 15. huhtikuuta 1946 Juva) oli suomalainen filosofian tohtori, työväenopiston johtaja ja historiantutkija.


title: August Pärnänen

text: Pärnäsen vanhemmat olivat kauppias Gustaf Pärnänen ja Henrika Maria Haikarainen. Hän pääsi ylioppilaaksi vuonna 1900 Mikkelin lyseosta ja valmistui filosofian kandidaatiksi 1906, maisterksi 1907 sekä lisensiaatiksi ja tohtoriksi 1912.


title: August Pärnänen

text: Pärnänen oli mukana Henry Biaudet'n vuodesta 1909 johtamassa ja Suomalaisen Tiedeakatemian rahoittamassa "Expédition historique finlandaise de Rome" -nimisessä suomalaisessa tutkijaryhmässä, jonka tehtävänä oli etsiä ja julkaista Suomea koskevia historiallisia asiakirjoja Vatikaanin arkistosta. Ryhmän keskeisiä tutkijoita olivat sisarukset Kaarlo ja Liisi Karttunen. Biaudet’n ohjauksessa ehti valmistua neljä väitöskirjaa sekä neljä osaa "Études romaines" -nimistä julkaisua. Kaarlo ja Liisi Karttunen sekä August Pärnänen väittelivät kaikki vuonna 1910 ranskaksi.


title: August Pärnänen

text: Pärnänen toimi Tampereen työväenopiston johtajana 1908–1929 ja Tampereen teatterin johtajana 1915–1916. Hän oli myös kirjallisuus- ja teatteriarvostelija.


title: August Pärnänen

text: Nimellä "J. A. Pärnänen":


title: Manon

text: Manon voi tarkoittaa ainakin seuraavia:


title: Almesåkra

text: Almesåkra on entinen kunta Ruotsissa Smålandin maakunnassa Njudungin alueella. Almesåkra kuului aikanaan Jönköpingin läänin Läntiseen kihlakuntaan ja ennen vuotta 1886 osittain myös Tvetan kihlakuntaan. Vuodesta 1971 alue on ollut osa Nässjön kuntaa.


title: Almesåkra

text: Almesåkran pinta-ala on 65 neliökilometriä, josta 58,72 neliökilometriä on maata. Vuonna 2013 alueella oli 216 asukasta. Almesåkrassa sijaitsee Almesåkran kirkko.


title: Almesåkra

text: Almesåkran pitäjä on peräisin keskiajalta.


title: Almesåkra

text: Vuoden 1862 kuntauudistuksessa pitäjän kirkolliset tehtävät siirrettiin Almesåkran seurakunnalle ja maalliset tehtävät Almesåkran kunnalle, joka oli kuntamuodoltaan maalaiskunta. Kunta liitettiin vuonna 1952 osaksi Malmbäckiä, joka puolestaan liitettiin vuonna 1971 Nässjön kuntaan. Almesåkran seurakunta on edelleen olemassa.


title: Almesåkra

text: Almesåkra sijaitsee etelälounaaseen Nässjön taajamasta Lagan- Emån- ja Huskvarnaån-jokien välisellä vedenjakajalla. Huluberget ulottuu 364 metrin korkeudelle merenpinnan yläpuolelle ja sieltä näkee kymmenien kilometrien päähän. Alueella on myös suuria soita.


title: Almesåkra

text: Almesåkrassa on Torsa stenar -nimellä tunnettu hautakentta.


title: Almesåkra

text: Paikannimi Almesåkra on otettu kirkonkylältä, ja vuonna 1337 se kirjoitettiin muodossa "Almarsaker". Paikannimen alkuosa sisältää todennäköisesti miehennimen "Almar" ja loppuosa "åker" tarkoittaa peltoa.


title: Rakkautta tai vihaa

text: Rakkautta tai vihaa (; myös "Love or Hate") on vuonna 1921 ensi-iltansa saanut Herbert Brenonin ohjaama yhdysvaltalainen mykkä melodraama, jonka pääosissa ovat Norma Talmadge, Courtenay Foote ja Eulalie Jensen. Talmadge toimi myös elokuvansa tuottajana, ja hänen elokuvastudionsa Norma Talmadge Film Corporation toimi elokuvan tuotantoyhtiönä. First National toimi elokuvan levittäjänä. "Rakkautta tai vihaa" kertoo miehen kielletystä rakkaudesta tytärpuoltaan kohtaan, mikä johtaa tragediaan ja murhaan.


title: Rakkautta tai vihaa

text: "Rakkautta tai vihaa" perustuu Jacinto Benaventen näytelmään "Kärsimyskukka" (1913), jonka pohjalta ohjaaja Brenon ja Mary Murillo laativat elokuvan käsikirjoituksen. "Rakkautta tai vihaa" sai Yhdysvaltain ensi-iltansa 3. huhtikuuta vuonna 1921. Suomessa elokuva tuli ensi-iltaan 28. tammikuuta vuonna 1924. Elokuvan kokonaan säilynyttä kopiota säilytetään Yhdysvaltain kongressin kirjastossa.


title: Rakkautta tai vihaa

text: Estebanin (Courtenay Foote) mustasukkaisuus tytärpuoltaan Acaciaa (Norma Talmadge) kohtaan johtaa siihen, että Estebanin palvelija Rubio (Walter Wilson) kertoo Acacian mielitietylle Norbertille (Harrison Ford) Acacian rakastavan erästä toista. Heidän kihlauksensa purkautuu, ja myöhemmin Acacia suostuu Faustino Eusebion (Robert Agnew) kosintaan. Rubio tappaa Faustinon, ja Norbertia yritetään lavastaa murhaajaksi, mutta hänet julistetaan syyttömäksi. Kun tulee ilmi, että Esteban on syypää murhaan, hän pakenee vuorille. Esteban kuitenkin myöhemmin palaa ja ilmiantaa itsensä. Acacian äiti ja Estebanin vaimo Raimunda (Eulalie Jensen) pyytää hartaasti Acaciaa hyväksymään isäpuolensa, jota Acacia vihaa. Estebanin ja Acacian välisen syleilyn aikana Raimunda saa selville Estebanin seksuaalisen rakkauden tytärpuoltaan kohtaan, ja hänen oma rakkautensa aviomiestään kohtaan muuttuu vihaksi. Raimunda huutaa apua, ja kun Esteban on pakenemassa Acacian kanssa, hän ampuu vaimonsa. Estebanin pakoyritys menee pieleen, ja hänet pidätetään. Raimunda kuolee tyttärensä Acacian käsivarsille.


title: Kulltorp

text: Kulltorp on taajama Ruotsissa nykyisen Gnosjön kunnan alueella Jönköpingin läänissä ja Smålandin maakunnassa. Vuoden 2010 lopussa taajamassa oli 334 asukasta.


title: Kulltorp

text: Kulltorp on myös entinen kunta, joka sijaitsi Finnvedenin alueella Västbon kihlakunnassa. Vuodesta 1971 lähtien sen alue on ollut jaettuna Gnosjön kunnan ja Värnamon kunnan kesken. Entisen kunnan pinta-ala on 94,13 neliökilometriä, josta 90,11 neliökilometriä on maata. Vuonna 2000 siellä oli 1 659 asukasta, joista 1 262 asui Gnosjön kunnan puolella. Entisen kunnan alueella sijaitsevia taajamia ovat Kulltorpin lisäksi Lanna ja Törestorp.


title: Kulltorp

text: Kulltorpissa sijaitsee Kulltorpin kirkko ja Villin lännen aiheinen huvipuisto High Chaparral. Alueen itäosassa on suuria soita, ja sinne on perustettu Store Mossen kansallispuisto.


title: Kulltorp

text: Kulltorpin pitäjä on perustettu jo keskiajalla.


title: Kulltorp

text: Vuoden 1862 kuntauudistuksessa pitäjän kirkolliset tehtävät siirrettiin Kulltorpin seurakunnalle ja maalliset tehtävät Kulltorpin kunnalle, joka oli kuntamuodoltaan maalaiskunta. Kunta jaettiin vuonna 1952, jolloin osa siitä liitettiin Gnosjöhön ja osa Bredarydin. Vuonna 1971 Bredaryd liitettiin Värnamon kuntaan. Kulltorpin seurakunta on edelleen olemassa ja se kuuluu osin Gnosjön ja osin Värnamon kuntaan.


title: Washington ylittää Delawarejoen

text: Washington ylittää Delawarejoen () on saksalais-yhdysvaltalaisen taidemaalarin Emanuel Gottlieb Leutzen tunnettu historiamaalaus vuodelta 1851. Se esittää kenraali George Washingtonia ja hänen komentamiaan siirtokuntien armeijan joukkoja ylittämässä Delawarejokea Yhdysvaltain itsenäisyyssodan aikana 25. joulukuuta 1776. Maalaus on yksi tunnetuimpia ja suosituimpia kuvallisia esityksiä Yhdysvaltain historiasta. Se on myös Leutzen päätyö.


title: Washington ylittää Delawarejoen

text: Maalauksen leveys on 648 ja korkeus 379 senttimetriä. Se kuuluu nykyään New Yorkin Metropolitan Museum of Art -museon kokoelmiin. Museo sai maalauksen yksityisenä lahjoituksena vuonna 1897. Tuhoutuneen toiseen kappaleen ohella teoksesta on olemassa useita muiden taiteilijoiden tekemiä kopioita.


title: Washington ylittää Delawarejoen

text: Saksalaissyntyinen Leutze oli asunut Yhdysvalloissa lapsesta saakka, mutta muutti vuonna 1841 takaisin Saksaan. Hän kuitenkin maalasi myös Saksassa pääasiassa Yhdysvaltain historiaan liittyneitä aiheita, käyttäen Düsseldorfin koulukunnan huolellista ja viimeisteltyä tyyliä. Yhdeksi "Washington ylittää Delawarejoen" -maalauksen esikuvista on mainittu ranskalaisen Eugène Delacroix’n "Dante ja Vergilius helvetissä".


title: Washington ylittää Delawarejoen

text: "Washington ylittää Delawarejoen" kuvaa operaatiota, jossa kenraali Washington valmistautui hyökkäämään hesseniläisten palkkajoukkojen kimppuun Trentonissa. Leutze tarttui Yhdysvaltain vapaustaistelua kuvanneeseen aiheeseen innostaakseen saksalaisia jatkamaan vuoden 1848 epäonnistuneen vallankumouksen jälkeen poliittista taisteluaan. Leutze maalasi taulun ensimmäisen version vuosina 1849. Se vaurioitui hänen ateljeensa tulipalossa vuonna 1850, mutta saatiin korjattua ja päätyi Bremenin Kunsthalle-taidemuseon omistukseen. Tämä versio kuitenkin tuhoutui toisen maailmansodan pommituksissa vuonna 1942. Maalauksen nykyään olemassa oleva kappale on toinen versio, jonka Leutze maalasi vuosina 1850–1851 ja lähetti Amerikkaan. Se oli ensi kertaa esillä New Yorkissa lokakuussa 1851. Maalaus sai suuren suosion sekä Saksassa että Yhdysvalloissa ja se ostettiin suurella summalla yksityiseen kokoelmaan.


title: Washington ylittää Delawarejoen

text: Maalauksessa on useita historiallisia epätarkkuuksia. Siinä esiintyvä Yhdysvaltain lippu ei ollut käytössä vielä vuonna 1776, veneet on kuvattu liian pieninä ja vääränlaisina, ja joen ylitys tapahtuu maalauksessa valoisaan aikaan, vaikka todellisuudessa se suoritettiin pimeällä. On myös epäilty, ettei Washington olisi todellisuudessa voinut ylittää jokea seisomalla soutuveneessä kuvatussa asennossa. On arveltu, että Saksassa työskennellyt Leutze käytti joen mallina Reinjokea eikä Delawarea, sillä Delawarejoessa jää ei yleensä talvisinkaan muodosta irrallisina kelluvia möhkäleitä kuten taulussa.


title: Washington ylittää Delawarejoen

text: Maalauksessa Yhdysvaltain lippua pitelevän miehen sanotaan olevan tuolloinen luutnantti James Monroe, tuleva Yhdysvaltain presidentti. Hän todellakin osallistui Delawaren ylitykseen, joskaan ei luultavasti samassa veneessä Washingtonin kanssa. Lähellä veneen kokkaa soutava tummaihoinen mies on Prince Whipple, jonka tiedetään palvelleen siirtokuntien armeijassa, mutta jonka osallistumisesta Delawaren ylitykseen ei ole todisteita.


title: Suljettujen ovien takana

text: Suljettujen ovien takana () on vuonna 1921 ensi-iltansa saanut Herbert Brenonin ohjaama yhdysvaltalainen mykkä melodraama, jonka pääosissa ovat Norma Talmadge ja Lew Cody. Talmadge toimi myös elokuvansa tuottajana, ja hänen elokuvastudionsa Norma Talmadge Film Corporation oli elokuvan tuotantoyhtiönä. First National oli elokuvan levittäjänä.


title: Suljettujen ovien takana

text: "Suljettujen ovien takana" perustuu Channing Pollockin samannimiseen näytelmään, jonka pohjalta ohjaaja Brenon ja Mary Murillo laativat elokuvan käsikirjoituksen. "Suljettujen ovien takana" sai Yhdysvaltain ensi-iltansa toukokuussa vuonna 1921. Suomessa elokuva tuli ensi-iltaan 12. elokuuta vuonna 1923. Elokuvan kokonaan säilynyttä kopiota säilytetään Yhdysvaltain kongressin kirjaston elokuva-arkistossa. Vuonna 1929 "Suljettujen ovien takana" -elokuvasta tehtiin uudelleenfilmatisointi nimellä "Lukittu ovi", jonka pääosassa on Barbara Stanwyck.


title: Suljettujen ovien takana

text: Pikakirjoittaja Ann Hunniwell on viattomasti työnantajansa pojan, Frank Devereaux’n, seurana kyseenalaisessa newyorkilaisessa kahvilassa. Kun kahvilaan tehdään ratsia, Ann pidätetään. Sanomalehden toimittaja onnistuu ottamaan Annista kuvan, vaikka Devereaux onnistuu hankkimaan valokuvan negatiivin. Viisi vuotta myöhemmin Annista on tullut suuren egon ja vaikutusvallan saavuttaneen "Lafe" Reganin vaimo. Annin tytärpuoli Helen joutuu tekemisiin Devereaux’n kanssa. Devereaux’lla on lisäksi rakkaussuhde eversti Gauntin vaimon kanssa. Kun eversti uhkaa ampua Devereaux’n, Regan viivyttää häntä. Samaan aikaan Ann seuraa Heleniä Devereaux’n asuntoon; suullisen konfliktin jälkeen Regan ampuu Devereaux’n ja jättää "ei saa häiritä" -kyltin oveen. Ann yrittää ottaa syyt niskoilleen suojellakseen perhettään, mutta piirisyyttäjä, joka oli valokuvaajana ottanut Annista valokuvan kahvilaratsian yhteydessä vuosia aiemmin, uskoo Annin olevan syytön ja vapauttaa hänet ja hänen aviomiehensä. Hän perustelee, että mikään valamiehistö ei tuomitsisi Regania vankilaan "itsepuolustuksen" takia.


title: Emanuel Leutze

text: Emanuel Gottlieb Leutze (24. toukokuuta 1816 Schwäbisch Gmünd, Württemberg – 18. heinäkuuta 1868 Washington, Yhdysvallat) oli saksalaissyntyinen yhdysvaltalainen taidemaalari. Hänet muistetaan parhaiten ikonisesta historiamaalauksestaan "Washington ylittää Delawarejoen".


title: Emanuel Leutze

text: Leutzen perhe muutti Saksan Württembergistä Yhdysvaltojen Philadelphiaan vuonna 1825 hänen ollessaan vielä lapsi, koska hänen käsityöläisisänsä oli ollut mukana tasavaltalaisessa vallankumoustoiminnassa. Isänsä kuoltua vuonna 1831 Leutze ryhtyi maalaamaan elättääksen perheensä. Saatuaan rahaa amerikkalaisilta tukijoiltaan hän palasi vuonna 1841 Saksaan opiskellakseen Düsseldorfin taideakatemiassa. Hän asui tämän jälkeen Saksassa lähes 20 vuotta, mutta uhrasi pääosan ajastaan sarjalle Yhdysvaltain historiaan liittyneitä maalauksia. Nämä työt ovat aiheiltaan sentimentaalisia ja perustuvat erilaisille tarinoille. Ne noudattelevat Düsseldorfin koulukunnan tyyliä huolellisine yksityiskohtineen ja täyteläisine väreineen.


title: Emanuel Leutze

text: Leutzen tavoitteena oli pikemminkin maalausten vaikuttava poliittinen sanoma kuin niiden täydellinen historiallinen autenttisuus. Tunnetuimman työnsä "Washington ylittää Delawarejoen" hän maalasi tarkoituksenaan innostaa saksalaisia jatkamaan vapaustaisteluaan vuoden 1848 epäonnistuneiden vallankumousten jälkeen. Maalauksesta tuli kuitenkin nimenomaan amerikkalaisen patriotismin symboli ja yksi tunnetuimmista Yhdysvaltain historiaa esittävistä kuvista. Maalauksen ensimmäinen versio valmistui vuosina 1849–1850 ja päätyi Bremenin taidemuseoon. Vuosina 1850–1851 valmistuneen toisen version Leutze lähetti Yhdysvaltoihin, jossa yksityinen keräilijä osti sen. Ensimmäinen kappale tuhoutui toisen maailmansodan pommituksissa, jälkimmäinen on yhä jäljellä.


title: Emanuel Leutze

text: Leutze muutti vuonna 1859 uudelleen Yhdysvaltoihin. Seuraavana vuonna hän sai Yhdysvaltain kongressilta toimeksiannon koristella Washingtonin Capitol-rakennuksen porraskäytävä. Tuloksena syntyi suuri lännen valloitusta kuvaava seinämaalaus "Länteenpäin käy imperiumin suunta" ("Westward the Course of Empire Takes Its Way", tunnettu myös nimellä "Westward Ho"). Tämä vuonna 1860 valmistunut maalaus jäi Leutzen viimeiseksi merkittäväksi työksi. Hän kuoli Washingtonissa kahdeksan vuotta myöhemmin 52-vuotiaana, ilmeisesti sydänkohtaukseen.


title: Andrew Bolt

text: Andrew Bolt (s. 26. syyskuuta 1959 Adelaide, Etelä-Australia) on australialainen konservatiivinen toimittaja, kolumnisti, radiokommentaattori, bloggaaja ja televisiojuontaja. Hän kirjoittaa kolme kertaa viikossa melbournelaiseen Herald Sun -sanomalehteen, ja hänen kolumninsa julkaistaan myös muissa News Corp Australian julkaisuissa. Bolt juontaa myös arkipäivisin The Bolt Report -talkshow’ta Sky News Livellä. Hänen kirjansa "Still Not Sorry: The Best of Andrew Bolt" ilmestyi vuonna 2005.


title: Octavian Nemescu

text: Octavian Nemescu (s. 29. maaliskuuta 1940 Pașcani) on romanialainen säveltäjä. Hänen tuotantonsa koostuu pääasiassa orkesteri- ja kamarimusiikkiteoksista. Hänen musiikkiaan on esitetty Romanian lisäksi Australiassa, Itävallassa, Belgiassa, Suomessa, Ranskassa, Saksassa, Unkarissa, Israelissa, Italiassa, Japanissa, Moldovassa, Alankomaissa, Puolassa, Espanjassa ja Sveitsissä.


title: Octavian Nemescu

text: Nemescu opiskeli Bukarestin kansallisessa musiikkiyliopistossa vuosina 1956–63. Hänelle opettivat sävellystä Mihail Jora, harmoniaa Paul Constantinescu sekä orkestraatiota Alexandru Pașcanu ja Anatol Vieru. Myöhemmin hän opiskeli Sigismund Toduțăn johdolla Cluj-Napocan Gheorghe Dima -musiikkiakatemiassa, josta hän sai musiikin tohtorin arvon musiikkitieteessä. Nemescu on saanut useita palkintoja ja tunnustuksia sekä Romaniassa että ulkomailla. Näihin lukeutuu vuonna 1970 Yhdysvalloissa myönnetty Aaron Copland -palkinto. Vuonna 2004 Nemescu nimitettiin Romaniassa Ordinul Meritul Culturalin ensimmäisen luokan upseeriksi.


title: Octavian Nemescu

text: Nemescu on kirjoittanut monia artikkeleita ja kirjan "Capacitatile semantice ale muzicii" (1983). Nemescusta tuli vuonna 1990 sävellyksen professori Bukarestin kansallisessa musiikkiyliopistossa.


title: Roberto Bolle

text: Roberto Bolle (s. 26. maaliskuuta 1975 Casale Monferrato, Italia) on italialainen balettitanssija. Hän on American Ballet Theatrerin solistitanssija ja hän esiintyy säännöllisesti Royal Ballet'ssa ja La Scala Theatre Balletissa. Hän on myös Teatro alla Scalan tähtitanssija.


title: Roberto Bolle

text: Bolle aloitti balettiopinnot 7-vuotiaana ja pääsi 11-vuotiaana La Scalan balettikouluun. Rudolf Nurejev huomasi lahjakkaan Bollen ja valitsi tämän tanssimaan baletissa "Death in Venice". Vuonna 1996 oltuaan kaksi vuotta La Scalan tanssjia 20-vuotias Bolle nimettiin solistitanssijaksi. Hän on tanssinut lukuisten klassikkobalettien pääosat, kuten "Prinsessa Ruusunen", "Joutsenlampi", "Tuhkimo", "Don Quijote", "Pähkinänsärkijä", "Giselle", "La Sylphide", "Manon" ja "Bajadeeri" sekä lukuisissa nykytanssiteoksissa.


title: Roberto Bolle

text: Bolle on vierallut lukuisissa balettiryhmissä kuten Royal Ballet'ssa, Pariisin oopperassa, Tokion baletissa, Kanadan Kansallisbaletissa, Stuttgartin baletissa, Staatsoper Unter den Lindenissä sekä Suomen Kansallisbaletissa.


title: Roberto Bolle

text: Hänen partnereinaan ovat olleet muun muassa Darcey Bussell, Sylvie Guillem, Marianela Nunez, Tamara Rojo, Polina Semionova ja Svetlana Zaharova.


title: Roberto Bolle

text: Bolle on työskennellyt myös mallina. Vuodesta 1999 hän on ollut UNICEFin hyvän tahdon lähettiläs.


title: Mestarien liigan kausi 2014–2015

text: Mestarien liigan kausi 2014–2015 oli Mestarien liigan 23. kausi, ja Euroopan parhaiden joukkueiden kesken pelattavan jalkapallocupin 60. kausi. Puolustavana mestarina kauteen lähti kilpailun kymmenkertainen voittaja, espanjalainen Real Madrid. Loppuottelu pelattiin 6. kesäkuuta 2015 Saksan pääkaupungissa Berliinin olympiastadionilla.


title: Mestarien liigan kausi 2014–2015

text: 17. heinäkuuta 2014, UEFA:n hätäpaneelin pitämässä kokouksessa päätettiin, ettei venäläisiä ja ukrainalaisia joukkueita voitu arpoa samaan alkulohkoon maiden välisen poliittisesti epävakaan tilanteen johdosta. Kaudella otettiin käyttöön ensimmäistä kertaa vapaapotkusuihke.


title: Mestarien liigan kausi 2014–2015

text: Mestareiden liigaan osallistui yhteensä 77 joukkuetta UEFA:n 53 jäsenmaasta. Poikkeuksena Liechtenstein, jossa ei järjestetä kansallista mestaruussarjaa.


title: Mestarien liigan kausi 2014–2015

text: UEFA:n jäsenmaat pisteytettiin in mukaan, mikä määrittää sen montako joukkuetta kunkin maan jäsenliitosta pääsee Mestareiden liigaan. Paikat Mestareiden liigassa jaettiin seuraavasti:Joukkueen sijoitus kansallisessa liigassa edellisenä kautena on merkitty sulkuihin. (M = Hallitseva mestari).


title: Mestarien liigan kausi 2014–2015

text: Kaikki turnaukseen liittyvät arvonnat suoritettiin UEFA:n pääkonttorissa Nyonissa, Sveitsissä.


title: Mestarien liigan kausi 2014–2015

text: Jokaisella karsintakierroksella sekä pudotuskierroksella joukkueet jaettiin sijoitettujen ja ei-sijoitettujen koreihin, jotka määritti . Joukkueet pelasivat toisiaan vastaan kotona ja vieraissa, eikä samaan ottelupariin voinut päästä arvonnasta kahta joukkuetta samasta maasta.


title: Mestarien liigan kausi 2014–2015

text: Ensimmäisen ja toisen karsintakierrosten arvonta suoritettiin 23. kesäkuuta 2014. Ensimmäiset osaottelut pelattiin 1. ja 2. heinäkuuta 2014. Toiset osaottelut pelattiin 8. heinäkuuta 2014.


title: Mestarien liigan kausi 2014–2015

text: Ensimmäiset osaottelut pelattiin 15. ja 16. heinäkuuta 2014. Toiset osaottelut pelattiin 22. ja 23. heinäkuuta 2014.


title: Mestarien liigan kausi 2014–2015

text: Kolmas karsintakierros jakautui kahteen erilliseen osioon – mestarien karsintaan ja hyvin sijoittuneiden karsintaan. Molempien osioiden häviäjät pääsivät Eurooppa-liigan play-off -kierrokselle.


title: Mestarien liigan kausi 2014–2015

text:
Kolmannen karsintakierroksen arvonta suoritettiin 18. heinäkuuta 2014. Ensimmäiset osaottelut pelattiin 29. ja 30. heinäkuuta 2014. Toiset osaottelut pelattiin 5. ja 6. elokuuta 2014.
!colspan="5"|Mestarit


title: Mestarien liigan kausi 2014–2015

text: !colspan="5"|Hyvin sijoittuneetPudotuskierros jakautui kahteen osioon: mestareiden ja hyvin sijoittuneiden osioon. Kummankin osion häviäjät siirtyivät Eurooppa-liigan kauden 2014–2015 lohkovaiheeseen.


title: Mestarien liigan kausi 2014–2015

text:
Play-off -kierroksen arvonta suoritettiin 8. elokuuta 2014. Ensimmäiset osaottelut pelattiin 19. ja 20. elokuuta 2014. Toiset osaottelut pelattiin 26. ja 27. elokuuta 2014.
!colspan="5"|Mestarit


title: Mestarien liigan kausi 2014–2015

text: !colspan="5"|Hyvin sijoittuneet


title: Mestarien liigan kausi 2014–2015

text: Joukkueet jaettiin kahdeksaan neljän joukkueen lohkoon, joissa lohkojen joukkueet pelasivat toisiaan vastaan koti- ja vierasottelun. Jokaisen lohkon kaksi parasta pääsivät pudotuspelien neljännesvälieriin. Lohkon kolmanneksi sijoittuvat pääsivät Eurooppa-liigan kauden 2014–2015 ensimmäiselle pudotuspelikierrokselle ja neljänneksi sijoittuvat putosivat pois.


title: Mestarien liigan kausi 2014–2015

text: Jos lohkoissa päädyttiin tasapisteisiin, lohkosijoitukset ratkaistiin seuraavasti:


title: Mestarien liigan kausi 2014–2015

text: Kahdeksasta lohkosta kaksi parasta eli yhteensä 16 joukkuetta selviytyi pudotuspeleihin. Kaikki ottelut, paitsi finaali, pelattiin kaksiosaisina. Joukkueet pelasivat toisiaan vastaan kotona ja vieraissa. Ensimmäiselle kierrokselle samaan ottelupariin ei voinut päästä arvonnasta kahta joukkuetta samasta maasta tai lohkosta.


title: Mestarien liigan kausi 2014–2015

text: Neljännesvälieräparien arvonta suoritettiin 15. joulukuuta 2014. Ensimmäiset osaottelut pelattiin 17., 18., 24. ja 25. helmikuuta 2015. Toiset osaottelut pelattiin 10., 11., 17. ja 18. maaliskuuta 2015.


title: Mestarien liigan kausi 2014–2015

text: Puolivälieräparien arvonta suoritettiin 20. maaliskuuta 2015. Ensimmäiset osaottelut pelattiin 14. ja 15. huhtikuuta 2015. Toiset osaottelut pelattiin 21. ja 22. huhtikuuta 2015.


title: Mestarien liigan kausi 2014–2015

text: Välieräparien arvonta suoritettiin 24. huhtikuuta 2015. Ensimmäiset osaottelut pelattiin 5. ja 6. toukokuuta 2015. Toiset osaottelut pelattiin 12. ja 13. toukokuuta 2015.


title: Mestarien liigan kausi 2014–2015

text: Loppuottelu pelattiin 6. kesäkuuta 2015 Saksan pääkaupungissa Berliinin olympiastadionilla.


title: Mestarien liigan kausi 2014–2015

text: Parhaat maalintekijät Mestarien liigan kaudella 2014–2015 (vain lohkovaihe ja pudotuspelit):


title: Svetlana Zaharova (balettitanssija)

text: Svetlana Zaharova (s. 10. kesäkuuta 1979 Lutsk, Ukrainan sosialistinen neuvostotasavalta, Neuvostoliitto) on venäläinen balettitanssija. Hän on sekä Bolšoin että La Scala Theatre Ballet'n solistitanssija.


title: Svetlana Zaharova (balettitanssija)

text: Zaharova aloitti tanssitunnit 6-vuotiaana. Vuonna 1996 Zaharova valmistui Vaganovan balettiakatemiasta ja hän sai välittömästi sopimuksen Mariinski-teatteriin vain 17-vuotiaana. Vuosi myöhemmin hänet nimettiin solistitanssijaksi.


title: Svetlana Zaharova (balettitanssija)

text: Hän on tanssinut lukuisten klassikkobalettien pääosat, kuten "Prinsessa Ruusunen", "Joutsenlampi", "Tuhkimo", "Don Quijote", "Giselle", "La Sylphide", "Manon", "Paquita", "Raimonda" ja "Bajadeeri" sekä lukuisissa nykytanssiteoksissa.


title: Svetlana Zaharova (balettitanssija)

text: Hän on vieraillut lukuisissa balettiryhmissä kuten New York City Ballet'ssa, American Ballet Theatressa, Pariisin oopperassa ja Englannin kansallisbaletissa.


title: Aleksandar Perunović

text: Aleksandar Perunović (s. 1978 Nikšić, Montenegron sosialistinen tasavalta, Jugoslavia) on montenegrolainen säveltäjä. Hän opiskeli Montenegron yliopiston musiikkiakatemiassa Podgoricassa sävellystä aluksi Vojin Komadinan johdolla vuosina 1994–97. Tämän jälkeen hän jatkoi siellä sävellysopintojaan Konstantin Babićin ja Žarko Mirkovićin johdolla vuoteen 2008 saakka. Perunovićin tuotanto koostuu pääasiassa orkesteri-, kamarimusiikki- ja kuoroteoksista. Hänen musiikkiaan on esitetty Montenegrossa, Serbiassa, Kroatiassa, Ukrainassa ja Itävallassa. Perunović aloitti vuonna 2003 opettamisen Montenegron yliopiston musiikkiakatemiassa.


title: Lucien Posman

text: Lucien Posman (s. 22. maaliskuuta 1952 Eeklo) on belgialainen säveltäjä. Hän opiskeli Hogeschool Gentin konservatoriossa ja Antwerpenin kuninkaallisessa konservatoriossa. Hänelle myönnettyihin tunnustuksiin lukeutuu Muizelhuis-palkinto kamarimusiikista (1988). Posman on opettanut Hogeschool Gent Conservatoriumissa. Hän on säveltänyt runsaasti kamarimusiikkia vaihteleville kokoonpanoille sekä kuoro- ja muita vokaaliteoksia. Lisäksi hänen tuotantoonsa kuuluu pianomusiikkia, sinfonia (1996) ja kamariooppera "Hercules Haché, the Adventure of a Professor!" (1991).


title: Frits Celis

text: Frits Celis (s. 11. huhtikuuta 1929 Antwerpen) on belgialainen säveltäjä, kapellimestari ja harpisti. Hän opiskeli Antwerpenin kuninkaallisessa konservatoriossa ja Brysselin kuninkaallisessa konservatoriossa. Hän opiskeli lisäksi orkesterinjohtoa Hermann Schmeidelin johdolla Salzburgissa (1949–51) ja Wolfgang von der Nahmerin johdolla Kölnissä (1953–54).


title: Frits Celis

text: Celis on saanut useita palkintoja kapellimestarina ja säveltäjänä. Hän toimi Théâtre Royal de la Monnaien toisena kapellimestarina vuosina 1954–59. Sitten hän oli samassa asemassa Koninklijke Vlaamse Operassa (1959–60) ennen pääsemistään sen pääkapellimestariksi ja musiikilliseksi johtajaksi, jona hän toimi vuosina 1960–81. Vuodesta 1981 Celis on toiminut kapellimestarina Vlaamse Operassa, ja hän on esiintynyt vierailevana kapellimestarina useiden orkesterien johdossa monissa eri maissa.


title: Frits Celis

text: Vuosina 1946–52 Celis toimi Koninklijke Vlaamse Operan ensiharpistina. Hän oli lisäksi professori Antwerpenin kuninkaallisessa konservatoriossa. Hänen kustantajansa on Centre Belge de Documentation Musicale. Hänen sävellystuotantonsa koostuu pääasiassa orkesteri- ja kamarimusiikki- sekä kuoro- ja muista vokaaliteoksista, joita on esitetty eri puolilla Eurooppaa.


title: Andrei Mikita

text: Andrei Mikita (; s. 1959 Pietari) on venäläinen säveltäjä ja pianisti. Hän opiskeli sävellystä Boris Tištšenkon ja pianonsoittoa Natan Perelmanin johdolla Pietarin konservatoriossa vuosina 1977–78. Tämän jälkeen hän jatkoi sävellysopintojaan Tihon Hrennikovin ja Aleksandr Tšaikovskin sekä pianonsoiton opiskelua Jevgeni Malininin ja Stanislav Neuhausin johdolla Moskovan konservatoriossa 1980-luvun loppuun saakka.


title: Andrei Mikita

text: Mikita voitti ensipalkinnon hengellisen kuoromusiikin kilpailussa Moskovassa vuonna 2003. Hänen musiikkiaan on esitetty Venäjän lisäksi Armeniassa, Ranskassa, Saksassa, Israelissa, Kazakstanissa, Sveitsissä, Turkissa ja Ukrainassa. Pianistina Mikita on tulkinnut muun muassa Aleksandr Skrjabinin musiikkia ja omia teoksiaan. Vuonna 1993 hän perusti Moskovan pianoduon Aleksandr Mekajevin kanssa.


title: Andrei Mikita

text: Mikita on opettanut sävellystä Gnesin-musiikkiakatemiassa vuodesta 2001.


title: Andrei Mikita

text: Mikitan tuotantoon kuuluu muun muassa kymmeniä Venäjän ortodoksikirkolle sävellettyjä kuoroteoksia. Lisäksi hän on säveltänyt muun muassa baletteja, orkesteriteoksia, jousikvartettoja ja pianomusiikkia.


title: Les Sylphides

text: Les Sylphides on baletti, joka kuvailee keijuja eli metsän henkiä. Siinä ei ole juonta, runoilija ja keijut vain leijailevat metsässä musiikin tahtiin. Baletin kuoro eli corps de ballet on näyttämöllä lähes koko ajan. Baletti kuuluu useimpien maailman balettiseurueiden ohjelmistoon.


title: Les Sylphides

text: Ensimmäinen versio esitettiin Pietarin Mariinski-teatterissa vuonna 1908. Nykyisin tunnetuimman koreografian on laatinut Mihail Fokin Sergei Djagilevin Ballets russesia varten. Sen ensiesitys oli Pariisissa 1909.


title: Les Sylphides

text: Baletin musiikkina on käytetty Frédéric Chopinin pianoteoksia, jotka Aleksandr Glazunov sovitti orkesterille. Myös Benjamin Britten on tehnyt sovituksesta versionsa.


title: Marie Rambert

text: Marie Rambert (20. helmikuuta 1888 – 12. kesäkuuta 1982) oli puolalaissyntyinen tanssija, joka vaikutti paljon Britannian baletin kehitykseen.


title: Marie Rambert

text: Rambert innostui tanssista nähtyään Isadora Duncanin esiintyvän vuonna 1904. Hän opiskeli tanssia Pariisissa. Hän opiskeli kolmen vuoden ajan eurytmiikkaa, sveitsiläisen Émile Jaques-Dalcrozen menetelmää, jossa analysoitiin musiikkia liikkeen keinoin.


title: Marie Rambert

text: Vuonna 1912 Sergei Djagilev kutsui hänet auttamaan Ballets russesin tanssijoita Igor Stravinskyn "Kevätuhrin" monimutkaisissa rytmeissä. Rambert tanssi ajoittain myös Ballet russesin kuorossa, ja kiinnostui siellä klassisesta baletista.


title: Marie Rambert

text: Ensimmäisen maailmansodan lähestyessä Rambert muutti Lontooseen. Hän perusti tanssikoulun vuonna 1920. Vuonna 1926 koulun oppilaat esittivät baletin "A Tragedy of Fashion", jonka koreografian oli luonut Frederick Ashton, yksi Rambertin oppilaista. Tätä esitystä pidetään brittiläisen baletin alkuhetkenä.


title: Marie Rambert

text: Rambertin tanssijoista muodostui vähitellen kiinteämpi seurue, jonka nimi oli ensin The Ballet Club, sitten Mercury Theatre Ballet ja lopulta Rambert Ballet vuosina 1935–1987.


title: Marie Rambert

text: Rambertin balettiseurue vieraili Australiassa 1947–1949 ja antoi tuon puolentoista vuoden aikana 500 näytöstä.


title: Työntöpiirtopuikko

text: Työntöpiirtopuikko eli viirutin on muun muassa puuseppien käyttämä mitta.


title: Glysidoli

text: Glysidoli eli 2,3-epoksi-1-propanoli (CHO) on sekä epoksideihin että alkoholeihin kuuluva orgaaninen yhdiste. Tätä kahta eri funktionaalista ryhmää sisältävää yhdistettä käytetään pääasiassa polymeeriteollisuudessa ja orgaanisissa synteeseissä muiden yhdisteiden valmistamiseen.


title: Glysidoli

text: Huoneenlämpötilassa glysidoli on väritöntä hieman siirappimaista nestettä. Yhdiste liukenee hyvin veteen ja moniin orgaanisiin liuottimiin, kuten etanoliin, dietyylieetteriin, asetoniin ja etyyliasetaattiin. Hiilivetyihin se ei kuitenkaan liukene. Glysidoli on hyvin elektrofiilinen yhdiste ja yksi reaktiivisimmista epoksideista. Se dimeroituu helposti itsekseen jo huoneenlämpötilassa glyseroliglysidyylieetteriksi, joka voi polymeroitua edelleen. Polymeroituminen liuoksissa on vähäisempää.


title: Glysidoli

text: Kuumennettaessa glysidoli reagoi muodostaen hydroksiasetonia ja hydroksyylialdehydiä. Kuumennettaessa glysidolin vesiliuosta muodostuu glyserolia. Yhdiste reagoi myös muiden nukleofiilien kanssa esimerkiksi amiinit ja glysidoli reagoivat aminoglyseroleiksi ja alkoholit glyserolieettereiksi. Monissa glysidolille tyypillisissä reaktioissa yhdisteen epoksidirengas aukeaa..


title: Glysidoli

text: Glysidoli on optisesti aktiivinen yhdiste, josta tunnetaan raseemisen seoksen lisäksi myös puhtaat R-(+)- ja S-(-)-enantiomeerit.


title: Glysidoli

text: Raseemista glysidolia voidaan valmistaa hapettamalla allyylialkoholin kakssoisidos peroksidien avulla. Usein käytetty hapetin on vetyperoksidi tai vetyperoksidin ja urean seos, ja katalyyttinä reaktiossa käytetään joko volframihappoa, natriumvolframaattia tai titanosilikaatteja. Reaktio suoritetaan 45 °C:n lämpötilassa, ja saannot ovat tyypillisesti 82–87 %. Liuottimena reaktiossa voidaan käyttää joko vettä tai ketoneja. Vesiliuoksia käytetään usein silloin, kun glysidoli hydrolysoidaan seuraavassa vaiheessa glyseroliksi. Toinen tapa glysidolin valmistamiseksi on epikloorihydriinin reaktio kaliumasetaatin kanssa.


title: Glysidoli

text: Optisesti aktiivisten glysidolin enantiomeerien valmistamiseen on myös kehitetty suuren mittakaavan asymmetriseen synteesiin soveltuva menetelmä. Reaktio on Sharpless-epoksidointi, jossa lähtöaineena on allyylialkoholi, hapettimena kumeenihydroperoksidi ja katalyyttinä titaani-isopropoksidi ja di-isopropyylitartraatti. Reaktiolla saavutettava enantioylimäärä on suurimmillaan 90%, ja prosessi soveltuu useiden tuhansien tonnien vuosituotantoon. Muodostuva tuote erotetaan uuttamalla vedellä ja puhdistetaan tislaamalla. Glysidolin ja muiden epoksialkoholien erotus ja puhdistaminen on hankalaa ja reaktiossa reagoimaton kumeenihydroperoksidi tulee pelkistää ennen uuttoa. Prosessin kehittivät Arco Chemicalin tutkijat 1980-luvun lopussa ja prosessi lisensoitiin myöhemmin PPG-Sipsylle.


title: Glysidoli

text: Glysidolia käytetään monissa reaktioissa elektrofiilisena kolmen hiiliatomin sisältävänä reagenssina. Yhdisteestä voidaan valmistaa muita epoksideja, esimerkiksi polymeeriteollisuudessa käytettäviä epoksiuretaaneja valmistetaan glysidolin ja isosyanaattien välisellä reaktiolla. Aineesta voidaan valmistaa myös glyserolia, glyserolijohdannaisia ja eräitä lääkeaineita kuten propranololia. Polymeeriteollisuudessa glysidolin käyttökohteita ovat luonnonöljyjen ja vinyylimonomeerien stabilointi ja emulsioita hajottavana yhdisteenä .


title: Glysidoli

text: Glysidoli ärsyttää voimakkaasti silmiä, ihoa ja hengitysteitä. Yhdisteelle altistumisesta aiheutuu kurkkukipua ja yskimistä ja nieltynä huonovointisuutta. Silmiin joutuessaan se voi aiheuttaa vakavia näkövaurioita. Glysidolin on osoitettu eläinkokeissa olevan mutageeninen ja todennäköisesti myös ihmiselle karsinogeeninen. Suomessa glysidoli luokitellaan syöpäsairauden vaaraa aiheuttavaksi kemikaaliksi.


title: No Rest

text: No Rest on suomalaisen death metal -yhtye Corpsetin toinen studioalbumi. Se julkaistiin 20. syyskuuta 2013 levymerkillä Violent Journey Records.


title: No Rest

text: Albumin nimikkokappaleesta kuvattiin musiikkivideo.


title: Nuclear Death

text: Nuclear Death on suomalaisen death/thrash -yhtye Unhopedin EP-levy. Se julkaistiin toukokuussa 2013 levymerkillä Violent Journey Records.


title: Pimentola

text: Pimentola on suomalaisen heavy rock -yhtye Valonkantajien toinen studioalbumi. Se julkaistiin 25. huhtikuuta 2014 levymerkillä Violent Journey Records.


title: Devastating Return

text: Devastating Return on suomalaisen thrash metal -yhtye Witherian neljäs studioalbumi. Se julkaistiin 30. toukokuuta 2014 levymerkillä Violent Journey Records.


title: Kiki (vuoden 1926 elokuva)

text: Kiki () on vuonna 1926 ensi-iltansa saanut Clarence Brownin ohjaama yhdysvaltalainen mykkä komediaelokuva, jonka pääosissa ovat Norma Talmadge ja Ronald Colman. "Kiki" kertoo pariisilaisesta tanssijasta ja glamour-näyttelijästä, jotka kilpailevat tuottajan sydämestä.


title: Kiki (vuoden 1926 elokuva)

text:
Kiki (Norma Talmadge) on köyhä nuori pariisilainen järjellä elävä nainen, joka myy sanomalehtiä Pariisin kadunkulmilla. Hän saa työn laulajana ja tanssijana lähellä olevasta teatterista. Teatterissa ollessaan hän pääsee revyyn johtajan, Victor Renalin (Ronald Colman), elämään. Pian Kiki rakastuu Victoriin. Kun Kiki riitelee teatterin tähden ja Victorin mielitietyn Paulette Mascarin (Gertrude Astor) kanssa, hänet erotetaan teatterista. Victor kuitenkin leppyy, kun Kiki pyytää apua, ja vie hänet päivälliselle. Päivällisellä oleva Paulette hämmentyy Kikin nähdessään. Paulettea ei edes enää häiritse päivällisellä oleva paroni Rapp (Marc McDermott), joka yrittää koko ajan salaa kosiskella häntä. Paulette yrittää nöyryyttää Kikiä, mutta Victor ei välitä siitä. Hän vie Kikin kotiinsa, missä Kikin kauneus alkaa kiehtoa Victoria. Kiki jatkaa vihanpitoa Pauletten kanssa, ja Paulette alkaa juonitella paronin kanssa siitä, että miten Kiki saisi houkuteltua pois Victorin luota. Kun Kiki ja Paulette tappelevat fyysisesti, Kiki alkaa teeskennellä katalepsiaa. Victorin sympatia Kikiä kohtaan muuttuu rakkaudeksi. Kun Kiki "herää" ja suutelee Victoria, Victor kosii häntä.
Joseph M. Schenck ja Norma Talmadge toimivat elokuvan tuottajina, ja heidän elokuvastudionsa Norma Talmadge Film Corporation oli elokuvan tuotantoyhtiönä.


title: Kiki (vuoden 1926 elokuva)

text: "Kiki" perustuu André Picardin samannimiseen "Kiki"-romaaniin (1920), johon myös perustuu David Belascon kirjoittama ja tuottama Broadway-sovitus "Kiki" (1921), joka oli aikanaan suuri menestys. Näytelmä sai ensi-iltansa Belasco-teatterissa 29. marraskuuta vuonna 1921, ja sitä esitettiin 233:n esityksen ajan. Viimeinen esitys oli kesäkuussa 1922. Broadway-näytelmän pääosassa oli Lenore Ulric. Alkuperäisen romaanin ja näytelmäsovituksen pohjalta Hanns Kräly laati vuoden 1926 elokuvan käsikirjoituksen.


title: Kiki (vuoden 1926 elokuva)

text: "Kiki" sai Yhdysvaltain ensi-iltansa New Yorkissa 4. huhtikuuta vuonna 1926, ja Suomessa elokuva sai ensi-iltansa 6. joulukuuta 1926. First National toimi elokuvan levittäjänä.


title: Kiki (vuoden 1926 elokuva)

text: Vaikka ilmestyessään "Kiki" oli arvostelumenestys, se ei ollut yleisömenestys. "Kiki" on harvoja Talmadgen tekemiä komediaelokuvia, ja yleisön hämmentyminen komedienne-Talmadgesta johti elokuvan heikohkoon taloudelliseen menestykseen. Kriitikot ylistivät "Kikiä" sen laadukkaasta tuotannosta, ensiluokkaisista näyttelijävalinnoista, puvustuksesta ja lavasteista. Myös Talmadgen roolisuoritus sai kriitikoilta ylistävät arvostelut.


title: Kiki (vuoden 1926 elokuva)

text: "Kikin" kopiota säilytetään muun muassa Yhdysvaltain kongressin kirjaston ja New Yorkin Museum of Modern Art -taidemuseon elokuva-arkistoissa. Elokuva restauroitiin, ja se julkaistiin DVD:lle 16. maaliskuuta vuonna 2010. DVD-julkaisu sisältää myös Talmadgen "Laillisuuden rajoissa" -elokuvan (1923).


title: Kiki (vuoden 1926 elokuva)

text: "Kikistä" tehtiin vuonna 1931 uudelleenfilmatisointi "Kiki", jonka pääosassa on Mary Pickford.


title: The Art of Partying

text: The Art of Partying on crossover thrash -yhtye Municipal Wasten kolmas studioalbumi. Se julkaistiin 11. kesäkuuta 2007 levymerkillä Earache Records.


title: The Art of Partying

text: Yhtye julkaisi musiikkivideon kappaleesta "Headbanger Face Rip," jonka kuvasi itsenäinen B-luokan elokuvia julkaiseva Troma Entertainment.


title: The Art of Partying

text: Kaikki kappaleet kirjoittanut Municipal Waste.


title: Massive Aggressive

text: Massive Aggressive on yhdysvaltalaisen crossover thrash -yhtye Municipal Wasten neljäs studioalbumi. Se julkaistiin 25. elokuuta 2009 levymerkillä Earache Records.


title: Massive Aggressive


title: Municipal Waste (EP)

text: Municipal Waste on saman nimisen yhtyeen eponyymi esikois-EP. Se julkaistiin vuonna 2001 levymerkillä Amendment Records.


title: Coldworker

text: Coldworker oli ruotsalainen Örebrossa perustettu death metal -yhtye, joka toimi vuosina 2006–2013.


title: Kutšin kieli

text: Kutši on indoarjalainen kieli, jota puhutaan Intian Gujaratin osavaltiossa ja Pakistanin Sindhin provinssissa. Kieli on sukua alueen enemmistökielille gudžaratille ja sindhille, ja valtaosa kutšin puhujista puhuu gudžaratia toisena äidinkielenään.


title: Kutšin kieli

text: Kutšia kirjoitetaan Intiassa gudžaratilaisilla kirjaimilla ja Pakistanissa arabialaisilla kirjaimilla.


title: The Walkmen

text: The Walkmen on yhdysvaltalainen indie rock-yhtye, joka perustettiin vuonna 2000. Yhtyeen perustivat Paul Maroon (kitara, piano), Walter Martin (urut/basso), Matt Barrick (rummut), Peter Bauer (basso/urut) ja Hamilton Leithauser (laulu, kitara). Yhtye käyttää musiikissaan vintage soittimia.


title: The Walkmen

text: Walkmen ilmoitti jäävänsä pitkälle tauolle marraskuussa 2013.


title: UG-saattueet

text: UG-saattueet olivat sarja Atlantin idästä länteen ylittäneitä Yhdysvalloista Gibraltarille matkanneita saattueita, jotka kuljettivat elintarvikkeita, ampumatarvikkeita ja sotamateriaalia Yhdysvaltain asevoimille Pohjois-Afrikkaan ja Etelä-Eurooppaan toisessa maailmansodassa. Saattueet koottiin Hampton Roadsissa lähellä Chesapeakenlahden suuta ja ne päätyivät Pohjois-Afrikan satamiin. Määränpää muuttui akselivaltojen joukkojen vetäytyessä 1942–1945.